Halis cusub: Sacuudiga oo Kenya ku cadaadineysa hanashada Badda Somalia (Akhriso) - Hablaha Media Network\nHalis cusub: Sacuudiga oo Kenya ku cadaadineysa hanashada Badda Somalia (Akhriso)\nHMN:- Dowlada Sacuudiga ayaa Kenya ku cadaadineysa hanashada Badda Somalia, gaar ahaan qeybta uu muranka ka taagan yahay\nQoraal kooban oo boqortooyada Sacuudiga ay u dirtay Madaxweynaha Kenya ee xilka lagu heysto Uhurro Kenyatta ayaa waxaa lagu xaqiijiyay in kiiska Badda Somalia uu yahay mid ay fududeyneyso Sacuudiga.\nQoraalka oo qarsoodi ahaa ayaa u dhexeeyay Boqor Salmaan iyo Uhurro Kenyaatta ayaa waxaa lagu sheegay in dowlada Sacuudiga ay faragalin ku sameysay kiiska Badda ee weli horyaal Maxkamadda Caalamiga ah ee Cadaaladda (ICJ).\nWaxaa qoraalka lagu muujiyay in Kenya laga doonaayo inay ka faa’iideysato qeybaha kala duwan ee Shidaalka ku jira Badda Somalia, iyadoo laga faa’iideysanaayo faragalinta Sacuudiga.\nWaxaa lagu cadeeyay qoraalka Heshiis horay u dhexmaray Sacuudiga iyo Kenya oo ku taariikheysan sanadii 2013, kaa oo ku qotomay in labada dowladood ay isla garteen in Somalia loogu awood sheegto Badda laga heysto.\nSidoo kale, waxaa qoraalka cusub lagu xasuusiyay Kenya in Kheyraadka kasoo baxa Badda Somalia ee qaniga ku ah Shidaalka 20% ay lahaan doonto Sacuudiga oo iyadu dusha saaran doonta fududeynta kiiska Maxkamada iyo dhaqaalaha ku baxaaya qodista Shidaalka.Heshiiska Sacuudiga iyo Kenya ee dhacay sanadii 2013-ka ayaa waxaa kamida ahaa:-\n1-In Somalia laga cuuryaamiyo kheyraadka ku jira Badda iyo Bariga.\n2-Isticmaalka Shidaalka ku jira Badda Somalia qeybta ay heysato Kenya.\n3-In muddo 8 sano gudahooda lagu soo afjaro muranka Badda Somalia laga bilaabo xiliga uu dhacay Heshiiska ee ah 2013, iyadoo laga faa’iideysanaayo khilaafyada ka dhex jira Soomaalida.\n4-In la isticmaalo awoodo diblumaasiyadeed iyadoo la adeegsanaayo Madaxda Gobolada Soomaalida iyo Dowladaha gacanta kula jira Siyaasada Somalia.\n5-In la dheereeyo mudada ay Somalia gacanteeda kusoo laaban karto Badda, iyadoo wixii intaa ka horeeya siyaabo kala duwan looga sii faa’iideysan doono Kheyraadka.\nDowlada Kenya oo hadda dhex dabaalaneysa kacdoono Siyaasadeed ayaan weli ka jawaab bixin qoraalka bilowga Bishaan uga imaaday boqorka Sacuudiga ee leysku xasuusinaayay Heshiiskii dhacay 2013-kii.\nSi kastaba ha ahaatee, Dowlada Sacuudiga oo lagu sifeeyo mid aad uga soo horjeeda horumarka dowladaha Islaamka ayaa dhaqaale iyo maskax ku bixineysa sida Somalia looga cuuryaamin lahaa dhinac waliba oo ay ka heli karto kheyraadka.


Isimada Puntland oo go'aan cusub kasoo saaray xiisadda PSF kadib baaqii uu diiday Deni - Caasimada Online\nHome Warar Isimada Puntland oo go’aan cusub kasoo saaray xiisadda PSF kadib baaqii uu...\nIsimada Puntland oo go’aan cusub kasoo saaray xiisadda PSF kadib baaqii uu diiday Deni\nBoosaaso (Caasimada Online) – Qaar ka mid ah Isimada Puntland ayaa soo saaray baaq cusub kasoo saaray xiisadda ka dhex oogan madaxweyne Saciid Cabdullaahi Deni iyo agaasimihii hore ee ciidamada PSF Maxamuud Cismaan Cabdullaahi Diyaano.\nIsimada soo saaray baaqa oo gaaraya 12 ayaa taageeray go’aanadii horey uga soo baxay Isimada ka horreeyey, marka laga reebo hal qodob oo ah in milkiyadda hubka, ciidanka iyo agabka kale ee PSF loo reebo agaasimaha xilka laga qaaday.\nGo’aankii Isimada hore, gaar ahaan qodobka dhigaya in hubka iyo hantida PSF uu si gaar ah u qaato agaasimihii hore, ayaa waxaa ku gacan seeray xukuumadda Puntland, oo ku tilmaamtay “mid meel ka dhac ku ah sharafta dowladnimo, khatarna gelinaysa amniga iyo xasiloonida Puntland, dhiirigelina u sameynaysa musuq maasuq iyo boob hantida ay Dowladdu uga masuulka tahay Shacabka Puntland. “\nBaaqa cusub ee Isimada kasoo baxay ayey kusoo jeediyeen in agaasimihii xilka laga qaaday loo reebo agab iyo ciidan ku filan amnigiisa kaliya, maadaama, bey yiraahdeen, uu ku soo shaqeeyey xaalad adag.\nIsimada ayaa sidoo kale taageeray baaqii Isimada ka horreeyey ee ahaa inay dhaqan-gasho wareegtadii uu madaxweyne Deni xilka uga qaaday agaasimihii hore 24-kii November 2021.\nIsimada 12-ka ah ayaa soo saaray qodobada hoos ku qoran:\n• In hantida PSF looga reebo agaasmihii hore agab iyo ciidan ku filan aminigiisa maadaama uu ku soo shaqeeyeyxaalado adag.\n• Anagoo ixtiraamayna kala duwanaanshaha fikirka iyo tanasulka oo lafdhabar u ah nolosha aadanaha, waxan sidoodii ku qaadanay afarta qodob oo kale; qodobka 1-aad, 3-aad,4-aad iyo 5-aad.\nMmarkaanu midaynay shantii qodob waxay u qormayaan sidan:\n1- Waa inay dhaqangashaa digreetadii madaxwwaynaha Puntland, kuna taariikhaysnayd 24 November 2021, ujeedaduna ahayd xil-lka qaadistil lagu sameeyey agaasime Jeneraal Maxamuud Cismaan Cabdullaahi, laguna magacaabay Sarreeyo Guuto Maxamed Amiin Xaaji Cabdullaahi Khayr.\n2- Waa in hantida PSF looga reebo agaasmihi hore agab iyo ciidan ku filan amnigiisa maadaama uu kusoo shaqeeyey xaalad adag.\n3- Waa in dawladu siisaa ciidamada PSF xuquuqdii ka maqnayd 13-ka bilood.\n4- Waa in ay dawladdu bixisaa kharashka ilaalada gaarka ah ee Jeneraal Maxamuud Cismaan Cabdullaahi.


Maydad kale oo laga soo saarey xarunta UNDP ku laheyd magaalada Muqdisho oo shaley dagaaladu ka dhaceen – idalenews.com\nMeydadka saddex ruux oo jirkooda aad u gubtay ayaa saaka laga saaray dhismaha Xarunta UNDP, kadib markii shalay weerar ismiidaamin lagu qaaday xaruntaas, isla markaana gudaha u galeen rag hubeysan oo ka tirsan Xarakada Shabaab, kuwaasoo saacado ka dagaalamaya gudaha xarunta.\nGoob joogayaal ayaa sheegaya in meydadkan la garan waayay, waxaana loo maleynayay inay ahaayeen ilaaladii xarunta, waxaana tirada meydadkan ka dhigay lix ruux, kadib markii isla shalay meydadka kale oo sidan oo kale ahaa isla goobta laga soo saaray.\nTirada dadka ku dhintay weerarkii is qarxinta ayaa gaaraya ilaa 18-ruux oo ay ku jiraan afar shaqaale ajnabi, waxaana wali jirin tirakoob sax ah oo laga haayo weerarkaas.\nWaxaa xiran wadada isku xirta KM4 iyo Garoonka diyaaradaha, gaadiidka dadweynaha ee BL-ka ayaa loo diiday, waxa kaliya maraya gawaarida ciidanka saaran yihiin, ammaanka goobta ayaa aad loo adkeeyay.\nDhismaha Xarunta UNDP oo ah dhisme ballaaran oo albaabo badan leh ayaa la sheegay in xilliga weerarada dhacayeen ay ku sugnaayeen shaqaale fara badan oo isugu jiray ajaaniib iyo Soomaali, iyadoo shaqaalaha badankood laga bixiyay albaabka dambe markii weerarka bilowday


Sagaal qof oo ku geeriyootay isbitaalka Martiini ee la dhigo dadka qaba COVID-19 | Xaysimo\nHome War Sagaal qof oo ku geeriyootay isbitaalka Martiini ee la dhigo dadka qaba...\nSagaal qof oo ku geeriyootay isbitaalka Martiini ee la dhigo dadka qaba COVID-19\nWasaaradda Caafimaadka Soomaaliya ayaa shaacisay in xalay oo kaliya ay sagaal qof ku geeriyoodeen isbitaalka Martiini ee magaalada Muqdisho, oo ah halka lagu hayo dadka qaba cudurka COVID-19.\nQoraal ay wasaaradda soo dhigtay barteeda facebook ayey ku tiri “Waxaan tacsi tiiraanyo leh u direynaa dhammaan qoysaskii iyo eheladii ay ka geeriyoodeen 9 bukaan kuwaas oo xalay ku geeriyooday isbitaal Martiini.”\nIlo-wareedyo ka tirsan wasaaradda ayaa Caasimada Online u sheegay in dadkan ay isugu jiraan kuwa hore isbitalka loo jiifiyey oo la xaqiijiyey inay qabaan COVID-19, iyo kuwa ayaga oo garaab ah laga keenay isbitaallada gaarka ah ee Muqdisho, kuwaas oo dhintay ayaga oo aan weli la baarin, balse qabay astaamaha cudurka.\nUgu yaraan saddex ka mid ah dadkan ayaa xalay la keenay isbitalka, isla xalayna geeriyooday.\nWasaaradda ayaa sidoo kale qoraalka ay soo saartay ku tiri “DIGNIIN: Waxaa soo kordhaya bukaannada uu soo ritay caabuqa ee isbitaallada gaarka loo leeyahay u soo gudbinayaan marka xaaladdoodu gaarto heer aan waxba laga qaban karin, taas oo sababta in Ia badbaadi waayo bukkaano badan oo ay dhaqaatiirtu aaminsan yihiin in Ia bad baadin karay haddii xilli hore Ia soo gudbin lahaa.”\n“Sidaas darteed dhammaan lsbitaallada waxaa looga digayaa in bukaannada leh istaamaha safmarka COVID-19 ay ku hayaan waa waajib saaran maamulka isbitaallada inay soo gudbiyaan bukaannada Isla marka ay ku arkaan astaamaha COVID-19.”\nTiradan ayaa ah tii ugu badneydn ee dad 24 saac gudahood cudurka Coronavirus ugu geeriyooda isbitaalka Martiini.


Wariye ka howlgalla Muqdisho oo la xiray | Sagal Radio Services\nSuxufiga ayaa ka hor inta aan lagu xirin xarunta CID-da waxaa la gaarsiiyay warbaahinta uu la shaqeynayay ee Goobjoog warqad loogu yeerayo inuu tago xarunta dambi baarista, iyadoo markii uu maanta tagay lagu wargeliyay inuu xiranyahay.\nCali Aadan Muumin , wuxuu ka mid ahaa suxufiyiinta baraha bulshada ku soo bandhiga dhacdooyinka Muqdisho, waxaana hadda warar la helayo ay sheegayaan in wasaaradda waxbarashada ay ku soo eedeysay warar uu ka baahiyay imtixaannadka shahaadiga ah ee dugsiyada sare ee shalay dib u furmay.\nMa jirto warbixin ka soo baxday hay'adda CID-da oo lagu sharraxay eedeymaha loo heysto wariyaha.\n"Goobjoog Media Group waxaa ay ka walaacsan xaaladda weriyaha, waxaa ay codsaneysaa in hay’adda CID-da ay la wadaagto sababta rasmiga ah ee loo xiray, waxaa ayna sidoo kale dalbaneysaa sii-deyntiisa." ayaa lagu yiri qoraal ay baahisay warbaahinta Goobjoog oo wariyaha uu ka howlgallayay.


Jawaari & wafdi u socdaalay Uganda – Mareeg.com somalia, World News and Opinion.\nMuqdisho – Mareeg.com: Wefdi uu hogaaminayo guddoomiyaha Baarlamanka Soomaaliya Maxamed Cusmaan Jawaari ayaa maanta u amba baxay dalka Uganda kaddib markii casuumaad uu ka heley dhigisa dalkaasi, Rebecca Alitwala.\nMaxamed Sheekh Cismaan Jawaari iyo wafdiga uu hogaamiyo ayaa socdaalka ay ku tegayaan waxa uu qeyb ka yahay xoojinta xiriirka labada Baarlamaan u dhexeeya, iyadoo inta uu kusuganyahay dalka Uganda uu la kulmi dooni guddoomiyaha Baarlamaanka Uganda Kadaga iyo Madaxda kale ee dalkaasi.\nHoray ayaa waxaa baarlamaanka Soomaaliya iyo baarlamaanka Uganda u dhxe maray heshiis iskaashi oo baarlamaanka Uganda ku caawinayo Soomaaliya, waxaan Muqdisho horay u timid xubno ka tirsan baarlamaanka dalkaas.\nBeyle oo la kulmay dhigiisa Shiinaha


Daawo: Beesha ay kasoo jeedo Ikraan Tahliil Faarax oo war cusub soo saartay - Idman news\nDaawo: Beesha ay kasoo jeedo Ikraan Tahliil Faarax oo war cusub soo saartay\nMuqdisho (Caasimada Online) – Beesha Gaaljecel, oo ay kasoo jeedo Ikraan Tahliil Faarax oo ah gabar u shaqeyneysa NISA oo muddo lagu la’yahay nolol iyo geeri, ayaa waxay dowladda Soomaaliya ka codsatay inay helaan cadaalad, ayaga oo u qabtay saddex maalmood.\nBeesha ay kasoo jeedo Ikraan ayaa tilmaamtay inaysan xaq aheyn in la iska wato qof muwaadin Soomaaliyeed ah, islamarkaana aan muddo lagu heyn nolol iyo geeri.\nOdayaasha beesha oo kulan looga hadlayey kiiska Ikraan hadal ka jeediyey ayaa madaxweynaha waqtigiisa dhammaaday Maxamed Cabdullahi Farmaajo ugu baaqay inuu meel ku sheego Ikraan, haddii kale aysan suuragal aheyn inay dalka ka dhacdo doorasho.\n“Dowladda Soomaaliya waxaan u sheegeynaa inay arrintaas jawaab deg deg ah ka bixiso, madaxweyne adigaa dalka u sarreeya, waxaa lagu mashquulsan yahay doorasho, haddii ay cadaalad daradaan jirto oo sidan wax yihiin sidee doorasho lagu aadaa, mala aadi karo waaye,” ayuu yiri mid kamid ah odayaasha Beesha ay kasoo jeedo Ikraan.\nOdayaasha ayaa madaxda Dowladda oo ay ugu horreeyaan madaxweyne Farmaajo iyo Ra’iisul Wasaare Rooble ugu baaqay inay dareemaan xanuunka maanta iyaga haya maadama ay ka maqan tahay gabadhooda.\n“Madaxda Dowladda, haddii ay yihiin saraakiil, madaxweynaha, Ra’iisul Wasaaraha iyo inta kale eka hooseysa dhammaantiin ubad ayaad dhasheyn, haddii ubadkiina maqan yahay xanuunka aad dareemi laheedeyn ayaan na haya ogaada,” ayuu mar kale yiri.\nSidoo kale odayaasha Beesha ay kasoo jeedo Ikraan ayaa sheegay inay cadda tahay in gabadhooda ay ku maqan tahay gacanta dowladda, maadaama ay sheegeyn in meesha laga watay ay tahay meel ammaankeeda aad loo ilaaliyo sidoo kalana gaariga lagu qaaday ay laheyd dowladda Soomaaliya.\nOdayaasha ayaa sidoo kale codsaday in warka loo caddeeyo, haddii gabadhooda la dilayna maxkamad lasoo taago ciddii dilka geysatay islamarkaasna lasoo bandhigo sababtii loo dilay iyo cidda ka dambeysay dilkeeda.\nWarar is khilaafsan ayaa kasoo baxaya baaritaanka lagu hayo kiiska Ikraan Tahliil Faarax, oo ah gabar u shaqeysa hay’adda NISA oo hadda la la’yahay muddo ku dhow bil, kadib markii la waayey 26-ka June.\nPrevious Ciidamada Galmudug oo degaano hor leh kala wareegay Al-shabaab\nNext Wasiir Fiqi oo u jawaabay hadal kasoo yeeray Ilhan Cumar


FIFA oo magdhow ka bixinaysa dhaawaca Riccardo Montolivo! (Sidee?) – Gool FM\n(Zurich) 07 Okt 2016 – AC Milan ayaa laga yaabaa inay magdhow ka hesho xiriiirka caalamiga ah ee FIFA kaddib markii uu xalay ka dhaawcmay Riccardo Montolivo oo waajib qaran ugu jirey Talyaaniga.\nWaxaa horraantii maanta la xaqiiyay in laacibka khadka dhexe uu seedaha jilbaha wax ka noqday, waana dhaawac ugu yaraan u baahan inuu 6 bilood garoomada ka maqnaado.\nMarka la eego Xeerka Dhowrista Naadiyada ee (FIFA’s Club Protection), waxay xiriirkan ku waajibinaysaa inay bixiyaan gunnada laacib kasta oo ku dhaawacma ciyaaro caalami ah, gaar ahaan haddii uu maqnaado wax ka badan 28 maalmood.\nTaas ayaa ka dhigan, sida aad loo filayo, inuu xiriirku khasnadda Milan ku shubo €7.5m oo euro, taasoo lagu bixin doono ugu badnaan 365 maalmood gudohood, waxayna ku salaysan tahay mushaharka uu laacibku kooxdiisa ka qaato.


Chelsea Oo Guul Ay Ku Rafaadday Kasoo Gaadhay Brentford, Lana Wareegtay Hoggaanka Horyaalka - GOOL24.NET\nChelsea Oo Guul Ay Ku Rafaadday Kasoo Gaadhay Brentford, Lana Wareegtay Hoggaanka Horyaalka\nChelsea ayaa dib ugu soo laabatay hoggaanka horyaalka Premier League oo ay ka riixatay Liverpool oo maanta si ku-meelgaadh ah u qabatay, kaddib markii ay guul cidhiidh ah kasoo gaadhay Brentford oo ay 1-0 kaga badisay.\nBlues ayaa safar gaaban ugu tagtay kooxda ay isku xaafadda yihiin ee Brentford oo kasoo dallacday heerka labaad, waxaana saddexda dhibcood ugu filnaaday gool madi ah oo uu qaybtii hore u dhaliyey difaaca bidix ee reer England ee Ben Chilwell.\nBrentford ayaa badhig cajiib ah samaysay, isla markaana laba jeer birta u garaacday Blues, halka uu goolhaye Edouard Mendy dhawr kubbadood oo uu halis ku galay uu ka badbaadiyey.\nBryan Mbeumo ayaa daqiiqaddii 22aad kubbad uu goolhaye Mendy dhaafiyey ka jaray birta, waxaana isla kubaddaas weerar rogaal celis degdeg ah kusoo samaysay Chelsea, waxaana shabaqa Brentford dhex dhigay Romelu Lukaku hase yeeshee waxa lagu qaaday offside maadaama intii aanu Timo Werner soo dhiibin uu kasii horreeyey difaacyada.\nWeeraryahanka reer Germany ee Timo Werner ayaa fursad gool loo qaatay ka lumiyey kooxdiisa iyadoo laynka dushiisa uu Lukaku ugu dhiibay kubbad aan cidhiidhi lahayn oo uu lugta midig ku toogtay, balse waxa uu dhinac mariyey birta.\nDaqiiqaddii 37aad ayay Chelsea heshay goolkeeda madiga ah oo uu u dhaliyey Ben Chilwell oo kubbad qurux badan ku toogtay goolka, taas oo uu goolhaye David Raya awoodi waayey inuu joojiyo.\nQaybta labaad ayaa Chelsea ku ahayd mid culays badan uu saaran yahay, waxaana uu Thomas Tuchel miciin biday inuu awoodda saaro khadka difaaca.\nBryan Mbeumo ayay mar kale birtu la dagaallantay daqiiqaddii 75aad, isaga oo kubbad uu ku toogtay lugta bidix, isla markaana dhaafiyey goolhaye Mendy ay birta kaga soo dhacday.\nDaqiiqaddii 90+3 ayuu Edouard Mendy la baxsaday Chelsea isagoo kubbad halis ahayd uu ka joojiyey Norgaard, sidaas ayaanay Chelsea guushu ugu raacday 1-0.\nChelsea waxay yeelatay 19 dhibcood, waxaanay hal dhibic ka hormartay Liverpool oo 18 dhibcood haysata halka Manchester City ay saddexaad soo cidhiidhsatay oo ay 17 dhibcood haysato.


Wiil Muslim ah oo caan ku noqday muddo kooban kadib markii la xiray |\nMadaxweyne Obama ayaa ku casuumay Axmed Maxamed inuu soo booqdo aqalka cad ee Maraykanka waxana uu ku dhiirigeliyay dadaalkiisa iyo aalada uu dinida ku soo kordhiyay.\nWiilkan yar ayaa maskaxdiisa waxaa la fajacay dadka Maraykanka laga tilmaamo waxaana dadkii u soo hambalyeeyay oo la soo xiriiray kamid ah maalqabeenka caanka ah ee including Facebook CEO Mark Zuckerberg, haweeneyda u sharaxan madaxtinimada Maraykanka ee Hillary Clinton and NASA, waxana wiilkan uu aad ugu farxay markii uu maqlay in MIT oo ah Machad caan uu ka mid yahay hay’adaha u soo hambalyeeyay .\nObama ayaa u direy fariin wiilkan isagoo ku yiri:”Saacad wanaagsan,Axmed waa inaad keentaa Aqalka Cad.Waxaan ku dhiirigelin doonaa arday badan sida adigoo kale inay jeclaadaan sayniska, waana tan dalka Maraykanka uu ku noqday dal weyn.\nHase yeeshee Saacada uu Axmed sameeyay ayaa weli waxa ay gacanta ugu jirtaa ciidamada Booliska. Waxana uu sheegay inuu jecel yahay in saacadiisa dib loogu soo celiyo.\nWiilkan yar ayaa Isniintii aynu ka so gudubnay waxa uu geeyay iskuulkii uu wax ka baranayay saacad uu isagu ku soo sameeyay gurigiisa si u soo bandhigo cashar loo dhigay balse qorshihiisii ayaa si kale isu bedelay.\n‘Markii aan macalimada tusay,waxa ay noqotay mid xoogaa naxday, waxa ay aragtay waa saacad balse waxa ay iska dhaadhicisay in waxa la keenay uu yahay bam.\nAxmed ayaa la katiinadeeyay waxaana la geeyay saldhig Booliska isagoo markii la wadayay ku qeyliyay war waxaan keenay waa saacad ee ma ahan Bambaano ama wax kale.\nHase yeeshee Axmed waa la sii daayay markii ay waalidkii tageen saldhiga waxana weli ku adkeysanaya in dugsiga iyo ciidamaduba ay qumanaayeen duqa magaalada Irving Beth Van Duyne.\nAxmed ayaa sheegay in uu qorsheynayo in uu dugsiga uu ka bedesho una bedesho iskuulada kale eek u yaal dalka Maraykanka.\n← Duurjoogtii ka qaxday dagaaladii sokeeye Soomaaliya oo bilowday inay dib ugu soo laabtaan\nRa’iisul Wasaaraha Soomaaliya oo la kulmay Xoghayaha Guud ee Qaramada Midoobey →


Goosaar15 posted a topic in General\nSomalia intii ka dambaysay burburkii dawladii dhexe ee Somalia 1991 kii waxa markii ugu horeysay dawlad loogu soo dhisay dalka Djibouti gaar ahaan magaalada Carta, waxaana lagu soo doortay Cabdiqaasim Salaad Xasan sanadkii 2000. Magaalada Muqdisho xiligaasi waxa haystay hogaamiye kooxeedyo hubeysan oo mid waliba jufadiisa hor fadhiyo isuna qabo in uu madaxwayne yahay, waxa kale oo soo labaynayey kooxaha xoogaga maxaakiimta oo hubaysnaa ahaana awood qarsoon oo soo kobcaysa. Magaalada Muqdisho markii uu ka degay Madaxwayne Cabdi Qaasim Salaad Xasan ( 2000 ilaa 2004 ) waxa ku soo dhaweeyey xoogagaa hubaysan ee markii dambe isku badelay maxaakiimtii islaamiga ahaa, Al-shabab iyo Xisbul Islam, waxa sidoo kale dawladaasi oo dhaafi wayday Hutel Ramadan Muqdisho taageeray laba sadex hogaamiye kooxeed walow aanay awood lahayn . Xukuumada madaxwayne Cabdi Qaasim waxa ay yeelatay laba Raisal wasaare oo kala ahaa 1-Cali khaliif Galaydh, 2- Xasan Abshir Farax labadaba Alle ha u naxariisto e, waxaana ka hor yimid markiiba dalka Ethiopia iyaga oo ka cabsi qabay urur diimeedyada faraha badan ee awood doon ka ah in uu ka soo jeedo, gaar ahaan ikhwaanu muslimiin oo saldhigeedu yahay Egypt, waxaana ay xukuumadaasi qaadi kari wayday hal talaabo oo yagleel dawladnimo oo rasmi ah. Waxa ku xigtay xukuumadii uu gadhwadeenka ka ahaa madaxwayne Cabdilaahi Yuusuf Axmed (2004 ilaa 2008 ) Alle ha u naxariisto e oo iyada lagu xamanayey in Ethiopia wadato, waxaana lagu soo dhisay magaalada Embaghati ee dalka Kenya sanadkii 2004 . Xukuumadaasi waxa ay degtay Baydhabo oo ay ciidamo ku urursatay ay ka mid yihiin ciidankii maamul goboleedka Puntland oo uu Cabdilaahi Yusuf madaxwayne hore uga ahaan jirey iyo ciidamo Ethiopian ah oo badan, waxa Raisal wasaare ka ahaa Cali Maxamed Geedi, halka uu wasiirka arimaha guduhuna ahaa Xuseen Maxamed Faarax Caydiid. Dawladii Cabdilaahi Yuusuf hogaaminayey xoog iyo dagaal ayey ku tagtay Villa Somalia, waxaana dhacay dagaalo lagu hoobtay, dawlada Cabdilaahi Yuusuf waxa mus dambeed u ahaa dawlada Ethiopia sidaasi darteed ayey uga hor yimaadeen xoogaga islaamiyiinta ah, waxa kale oo ka hor yimid dadka deegaanka Muqdisho qaybo ka mid ah. Waxa dhacay dagaalo culus oo lagaga soo horjeeday in ciidamada Ethiopia Somalia soo galaan maadaama ay yihiin dal ay Somalia cadaawad soo jireen ahi ka dhaxaysay, dagaalkani oo markii dambe ujeedooyin kale yeeshay oo ay ururo argagixiso oo dano kale lihi dhex galeen, waxaa sameysmay mucaarid xoogan oo dal iyo dibad ba isaga yimid oo Asmara isku urursaday oo wadaado iyo siyaasiyiin ba isugu jira. Waxa is khilaafay Cabdilaahi Yuusuf iyo Cali Maxamed Geedi oo Raisal wasaare ahaa waxaana noqday oo uu Raisal wasaare ka dhigtay madaxwayne Cabdilaahi yuusuf, Nuur Xasan Xuseen ( Nuur Cade ) oo ay markii dambe is qabteen iyo Cabdilaahi Yuusuf oo loo arkay nin wada aargoosi siyaasadeed oo Ethiopia iska hor yimaadeen, markiiba caalamku cadaadis ku saareen in uu talada wareejiyo. Waxaa xigtay in la dhisay dawlad ay ku mideysan yihiin maxaakiimtii islaamiga ahaa oo uu la heshiiyeen maraykanka iyo dawladihii danaynayey arimaha Somalia xiligaasi waxaana lala hadashiiyey intii ka soo hadhay dawladii Cabdilaahi Yusuf oo uu Nuur Cade hogaaminayo waxa la dhisay dawlad ku meelgaadh ah oo wadata baarlamaan ka kooban laba baarlamaan oo la isku daray oo uu hogaaminayo Sheekh Shariif waxaana lagu dhisay dalka Djibouti caasimadiisa Djibouti 2009. Xukuumada uu madaxwayne Shariif hogaaminayey (2009 ilaa 2012 ) waxa ay fursad u heshay in ay haykalkii dawladnimo dhisto, diyaariso nidaam dalka Somalia kumeelgaadhka lagaga saarayo, waxaa hawlahaa gadhwadeen ka ahaa Raisal wasaare Maxamed Cabdilaahi Farmaajo oo ku helay sumcad badan iyo Xukuumadiisii la odhan jirey ( TAYO ) . Murug iyo isqabsi dhacay ka dib waxa heshiis Kampala lagu gaadhay in Farmaajo iyo xukuumadiisa la rido oo xiligaasi faro baas ku haysay kooxaha argagixisada iyada oo dan loo arkay markaasi cid wadatayba, waxaana heshiiskaa Kampala Accord aqbalay Maxamed Cabdilaahi Farmaajo oo sidaa kaga tagey xilkii, xukuumadiisiina dhacday. Waxa kale oo Maamulka Sheekh Shariif iyo sadexdii Raisal wasaare ee kala dambeeyey diyaariyeen hab federal ah in dawladnimada Somalia loo badelo oo maamul goboleedyo la dhiso waxaana la iskula qaatay shirarkii Garoowe 1 iyo Garoowe 2 oo mudo kooban ka horeeyey shirkii London ee dib u dhiska Somalia 2012 oo 52 dawladood oo aduunka ahi ka soo qayb galeen. Shirkii London 2012 waxa uu ahaa shirkii ugu horeeyey ee Somaliland iyo Somalia kawada qayb galaan waxaana ku jirey oo ahaa shirarkaasi communique keegii 26 qodob ahaa qodobkiisa 6aad in beesha caalamku adkaynayso in xukuumada ku meelgaadhka ah ee Somalia iyo kuwa ka dambeeyaa wada hadal la furaan Somaliland . Waxa ku xigtay xukuumadii uu hogaaminayey Xasan Sheekh Maxamuud (2012 ilaa 2017 ) oo raacaysay qariirdadii Garowe 2 ( Garoowe Two Roadmap ) oo ahaa hirgalinta nidaamka maamul goboleedyada ( federal system) iyo qodobadii ka soo baxay shirkii London 2012 ee dib u dhiska Somalia oo ugu weynaa qodobka wadahadalada Somaliland iyo Somalia, Ethiopia waxa loo arkayey cida dabada ka riixaysa nidaankan ee qorshaheega lagu socdo. Xiligaasi xukuumada madaxwayne Xasan Sheekh Maxamuud waxa abuurnayd qadiyad Ethiopia diid ah oo loo arkayey in talada Somalia ay Addis-Ababa faraha kula jirto waxaana si gaar ah saameyn u lahaa General Gabre oo qaabilsanaa arimaha Somalia oo Muqdisho fadhiyey, sidoo kale ciidamada Ethiopia iyo Amisom na taladooda wax weyn ku lahaa. Madaxweynihii xigey waxa uu noqday Maxamed Cabdilaahi Farmaajo ( 2017 ilaa hadda 2021 ) fadhiya oo ku ololeeyey in aanay aheyn wax la aqbali karo in Ethiopia Somalia dhexdeeda ka taliso waxaana uu ku helay taageero iyo cudud weyn oo dadku siiyeen xiligaasi maadaama aad loo dareemayey culeyska Ethiopia. Ayaan darada dhacday Madaxwayne Farmaajo oo jooga ayaa muwaadiniin soomaaliyeed inta uu qab-qabtay Ethiopia u dhiibay oo uu ka mid ahaa Qalbi dhagax, ka dib markii xukuumadii Tplf meesha ka baxdayna waxa uu noqday garabka koowaad ee Abiy Ahmed iyo dawlada Ethiopia oo ay wada galeen heshiisyo sadex geesood ah dalalka Somalia, Ethiopia iyo Erateria. Xigasho hadalsame media Maxamed Cabdi Jaamac Maxamed Dhimbiil FG: Qoraal kasta wuxuu ka tarjumayaa aragtida qoraha ku saxiixan


WFP oo dib uga howlgashay Magaalada Kismaayo – idalenews.com\nWFP oo dib uga howlgashay Magaalada Kismaayo\nWorld Food Program oo loo gaabiyo (WFP) Barnaamijka Cuntada Adduunka ayaa war ka soo baxay lagu sheegtay inay billaabeen kaalmo cunto ah oo la gaarsiiyo magaalada Kismaayo ee xarunta gobolka Jubbada Hoose markii ugu horreysay muddo ka badan Afar sano.\nStefano Porretti Wakiilka WFP ee Soomaaliya oo Nairobi ku sugan ayaa warbaahinta u sheegay in Iska hor’imaadayada iyo nabad galyo la’aanta ay ka hor istaageen Hay’adaha gargaarka sida WFP inay sii wataan howshooda Samafal.\nWakiilka WFP ee Soomaaliya ayaa sidoo kale timaamay inay horumarka dhanka Nabadgalyada ah uu suurta galiyey inay gaaraan Magaalada Kismaayo ee Xarunta gobolka Jubada hoose halkaas oo ay ku sugan yihiin dad gargaar u baahan.\nStefano ayaa ugu dambeyntii waxa uu muhiim ku tilmaamay in hay’adda barnaamijka Cunada Adduunka ay ka howlgasho Magaalada Kismaayo.\nGaroonka Diyaaradaha Beledweyne oo lasoo gabagabeeyay dayactirkii ku socday\nWasaarada Arrimaha Dibada oo Isbadal ku samaynaysa Diblumaasiyiinteeda Ujooga Wadamada Dibadda. Daawo Sawirro


Layaabka Dunida: Nin Ku Guulaystay In Ka Badan 145 Shahaado Jaamacadeed Oo Uu Ku Hantay Muddo Ku Siman 30 Sannadood | FooreNews\nHome Barnaamijo Layaabka Dunida: Nin Ku Guulaystay In Ka Badan 145 Shahaado Jaamacadeed Oo Uu Ku Hantay Muddo Ku Siman 30 Sannadood\nFoorenewsSep 23, 2017Barnaamijo, Sheekooyin, wararka0\nProfessor VN Parthiban, oo wax ka dhiga jaamacad ku taalla magaalada Chennai ee dalka Hindiya wuxuu qaatay in ka badan 145 degree jaamacadeed oo uu ku urursaday mudadii 30-ka sano ahayd ee lasoo dhaafay. Mana laha qorshe uu ku joojiyo wax-barashada waqtiga nolosha uga dhiman isagoo doonaya in uu sii qaato shahaadooyin kale oo jaamacadeed.\nSafarka dheer ee tacliintiisu wuxuu ku bilowday halgan adag. Wuxuu ahaa mid aan ku wanaagsanayn dhugashada habboon ee wax-barashada, wuxuuna ku dhacay imtixaanno iyo mashruucyo badan. Markii uu ugu danbeyn qalin-badashay, Parthiban wuxuu shaqo ka helay Waaxda Garsoorka, hayeeshe doonistiisa la xidhiidha wax-barashada marna ma aanay gaagixin.\nLa dhacsanaanta mooddooyinka qaar ee jaamacadda loogu dhigay iyo laamaha kale oo uu heli karayay, Parthiban wuxuu go’aansaday inuu ku laabto Jaamacadda kana qaato degree-ga labaad. Kadibna mid saddexaad. Deedna 142 shahaado oo dheeri ah.\nSida uu ku sharraxay waraysi ay la yeelatay Jariidadda Sunday Indian, kadib markii uu helay shahaadada degree-ga koobaad, wuxuu bilaabay inuu codsado jaamacad walba oo aan uga baahnayn warqad beddel si uu isku diiwaan-geliyo. “Markaas waxaan hal waqti wada baranayay maaddooyin kala duwan. 30-kii sano ee lasoo dhaafay, waxaan joogto ugu jiray diyaarinta imtixaanaadka iyo codsashada degree ama koorasyo cusub,” ayuu yidhi ninkan layaabka lihi.\nQisooyinka ku lammaan Parthiban guulihiisa waxaa kamid ah, 3 Master oo ah cilmiga Science degrees, 8 Master oo ah sharciga Law degrees, 8 Master oo ganacsiga ah, 9 Master of Business Administration ah , 10 Master oo Arts degrees ah iyo 12 degree-yo cilmi-baadhisyo la xidhiidha. Mar la weydiiyay haddii ay jirto maaddo aanu ku raaxaysan barashadeeda, Parthiban wuxuu ku jawaabay ‘Xisaabta.’\nNasiib-darro, wuxuu isku arkay dhinac taban oo kaga timid waxbarashadiisa joogtada ah. Xifdintiisa badani waxay ku keentay in maskaxdiisu aanay helin firaaqo ay ku qabato xusuusihii hore. Waxaana ku adag inuu aqoonsado wajiyada dadkii uu yiqiin iyo meelihii uu waqtiyo badan ku sugnaa.\nBalse caqabadahani uma muuqdaan kuwo hoos u dhigi kara hankiisa. 56-jirkani wali wax-barasho wuxuu wali ku jiraa safarkiisa. Wuxuuna casharro ka bixiyaa jaamacado badan. Waxaa intaas usii dheer inuu leeyahay qoys, xaas iyo laba carruur ah kuwaas oo dhammaantood si dhab ah tacliinta ugu go’ay iyaguna oo aad u jecel in ay waxbartaan. Arrinka layaabka lihi waxa uu yahay xataa xaaskiisu waxa ay u hamuun qabtaa in ay shahaadooyin badan oo Jaamacadeed ku guulaysato waxaanay wakhtigan haysataa 9 degree jaamacadeed waxaanay doonaysaa in ubadkeedu sidoo kale ay shahaadooyin badan qaataan.\nPrevious PostBuuggii Ay Qortay Hillary Clinton Oo Suuq Ballaadhan Dunida Ka Helaya Noqdayna Buuggii Loogu Iibsasho Badnaa Dunida In Muddo Ah! Next PostBARNAAMIJ-SIYAASADEEDKA XISBUL Muxaafidka KULMIYE 2017-2022 ‘Horaa Loo Soconayaa’ - Taxane Aad Kaga Bogan Doonto Dhammaanba Barnaamij Siyaasadeedka KULMIYE ..Q: 3aad


Madaxweynaha Somaliland Oo Kormeer Ku Tagay Xerooyin Loogu Tala Galay In Lagu Soo Dhaweeyo Dadka Kasoo Cararaya Yemen (Sawirro) – Goobjoog News\nMadaxweynaha maamulka Somaliland Axmed Maxamed Siilaanyo ayaa maanta waxa uu kormeer ku tagay Xerooyin loogu tala galay in lagu soo dhaweeyo dadka Soomaaliyeed ee kasoo cararaya dagaallada ka socda dalka Yemen, kuwaasi oo ku yaalla magaalada Berbera.\nXerooyinka uu tagay Siilaanyo waxaa ku dhisan teendhooyin waaweyn oo hay’adaha qaxootiga u qaabilsan Qaramada Midoobay ay halkaasi ku dhiseen si dadka u degaan.\nSilaanyo ayaa mar uu halkaasi hadal kooban ka jeediyay waxa uu sheegay in ka maamul ahaan iyaga oo kaashanaya UNHCR iyo IOM ay dadkaan soo dhaweyn doonaan.\nSidoo kale dadka ayuu sheegay in loo amba bixin doono deegaanada ay kasoo jeedaan ee gobalada dalka.\n24-kii bishan May ayey Somaliland sheegtay in dekadaheeda ka xiratay shacabka Soomaaliyeed ee kasoo cararay Yemen, waxaana isla go’aankaasi ay laabteen 30-kii bishan ka dib wada hadal ay la galeen IOM iyo UNHCR.\nRa’iisul Wasaare Cumar Cabdirashiid Oo Gaaray Cadaado\nBoogtii Berbera Waa La Dhayay!


U Gabara Deegaan Dhan | Qeybta 10aad W/Q: Burhaan Burhaan - Ceelhuur Online\nHome > SHEEKOOYIN > U Gabara Deegaan Dhan | Qeybta 10aad W/Q: Burhaan Burhaan\nU Gabara Deegaan Dhan | Qeybta 10aad W/Q: Burhaan Burhaan\nMarch 8, 2018 admin1063\nYuusuf maqaaxida ayuu dhex istaagay, oo afarta gees isha mariyay isagoo la moodo in cunug yar oo kasoo baxsaday, misanana ka dhuuntay uu ceyrsanayo. Mar uu inta wax arki la’yahay sannifaad la neefneefsanayo bay Indhihiisu ku dhaceen Muno oo sii fadhiisanaysa mid ma mid ah qolalka yar yar ee dusha ka feydan ee lamaanayaasha loogu talo galay.\nYuusuf xanaaq dartii buu faraha iska bixiyay oo dhankii ay sii fadhiisanayeen abaaray. Waxyar markuu xiimay buu in uu aad u xanaaqsanyahay is gartay oo is dajiyay. Wuxuu isku sheegay in arintaan hortaalla ay muhiim tahay in si degan loo abaaro.\nSi uusan u ceeboobin buu wuxuu ku go’aansaday in uu marka hore iska hubiyo waxa jira iyo qofka Muno ay la socoto qofka uu yahay.\nWuxuu madaxa ka shaqaysiiyaba, wuxuu go’aansaday in uu fadhiisto qolka iyaga ku dhagan, ee halka lagu faraxasho ay ku hor taallo, sheekadoodana uu dhuuxo. Qolka Yuusuf uu fadhiyo darbigiisu waa gaabanyahay, oo qofka gacmaha iska dhaqaya markuu is yiraahdo muraayad isku eeg, meeshii muraayado ku oolli lahayd Yuusuf baa soo mutura.\nMuraayo albaabka gurigooda ayay taagantahay. Caruurtooda bay ku amraysaa in aysan banaanka aadin inta ay kasoo laabanayso. Mid yar oo diraceeda daraftiisa haysta, una eg in uu diidanyahay in ay baxdo baa daldalmaya, iyana “war heedhe isii daa, yaa iga fujiya cunuga balaayo” bay leedahay, oo inta qal iyo labadaan fujisay bay markuu gadaal isagoo ooyaya u dhacay albaabka qab siisay, jidkana laba ka dhigtay.\nMuraayo, galabta waxay la balansantahay saaxiibteed Shamso. Xalay oo dhan ayay taleefan ku sheekeysanayeen, waxayna ku ballameen in ay maanta guriga Yuusuf isku raacaan, Shamsana ay ka faaiideysato, niyad jabka ay aaminsantahay in uu Yuusuf Muno kala kulmi doono.\nShamso xalay waxay Muraayo wacday markay hubsatay in uu Ciise kula balansanyahay Muno maqaaxida lamaanuhu fadhiistaan ee Kaxandhaale. Waxay iska dhaadhicisay in Muno ay walaalkeed wax la qaban doonto, Yuusufna uu iyada u faramarnaan doono. Qof ay iyadu jeceshahay bay jab la rabtaa oo isagu qofka uu jecelyahay ma rabto in uu helo. Aduunyada oo dhan baaba sidaa daba marsiya u ah.\nMuraayo markii ay guriga ree Xiirane soo gashay, buuqeeda iyo daldalankeeda waxay u ekeyd qof reerka horay ula joogay. Canaan bay caruurtii kala dul dhacday. Foorjo la moodo caay iyo aflagaadana dadkii waaweynaa bay huwisay.\nShamso oo is ceebsanaysa, nacaysana in Muraayo hadalkeeda badan reerkoodu la yaabaan baa durbaba Muraayo qolkeedii ugu yeertay. Samsam oo qolka Shamso uga hor timid Muraayo baa salaantay oo tiri, “Muraayooy abaayo waxaad u egtahay naagaha iyagoon la guursan banaanka lagu uureeyo, buuqaaga iyo af xumadaada baan ka gartaye!”. Muraayo oo qoslaysa baa ku jawaabtay, “naayaa bax gaanijibayahay, malaha adigaa hadeer uur lehe, sidaad isku walaaqayso baan ka shakiyaye” oo intaysan Shamso salaamin tiri “walaalay mida yare kula dhalatay sheydaan sanaa!” “Naa walaalay saas ayaan ku aragnay” bay Shamso u sheegtay Muraayo oo iska ashahaadanaysa la yaab dartiis.\n“Naa walaalay maaad dharkaan iyo qashinkaan iska kala nadiifisid, rassi badnidaa?” bay Muraayo xaaraxaaro dhagaha u saartay iyadoo qolka Shamso dhexdiisa sidii meel dhiigo taal hadba shey ka tilaabsanaysa. Qolka Shamso dhexdiisa timo shanladii saakoo dhan lala dhacayay ay gooysay baa dhex bidaya, gamaarkooda fooneeyuhu uu sababayna qolka dhan buu urtisii badalay. Qolka Shamso oo inta badan aad u nadiif badan baa markii uu sidaan oo kale noqdo lagu yaqaan in ay Shamso meel muhiim ah u socoto.\nDuhurkii huruud ay marsatay bay biyo iska marisay, oo bilawday labiskeeda kan ugu cusub uguna nuuraya in ay jiq isku siiso. Muraayo oo aad u taqaanna si kasii weyna u xiiseysa turukada gabdhaha baa ka caawisay Shamso labiska, is naashnaashid iyo hadba muraayad isku eegid markii Shamso diyaargarowgeeda lagu hubiyay, laguna qancay baa banaanka loo baxay.\nShamso galabta si caadigeedii ka baxsan bay u geesinimo badantahay. Waxaa ka go’an in ay Yuusuf galabta u tagto, una sheegato dareenka ay u qabto.\nMuno iyo wiilkii ay la socotay markii ay fadhiisteenba kabalyeerigii baa ka daba galay oo dalabkooda weydiiyay. Muno oo aad u kala taqaan cuntada ayaa markiiba wax qabow, wax kulul iyo wax adagba dalabtay. Yuusuf hadalkooda ayuu dhowrayaa, iyaguna in aysan hadlayn baabad moodaa, oo haddii uu wax. maqlana waa Muno cida hadlaysa mar kasta.\n“Cuntada markii loo keeno, oo xoogaa ay nafisaan bay daldalmi doonaan” ayuu Yuusuf isku sheegay, halkiisana isi sii dhakiyay, si hoose, oo la moodo in uu raashin ceeb ah dalbanayana dalabkiisii u gudbistay.\nMudo dhowr iyo toban daqiiqo ah markii ay Muno iyo wiilkii la joogay ay nuxnux lahaayeen, hadban qosol yar ku dhufanayeen, buu kabalyeerigii inta alaabtii raashinka ay ku cuneen ka qaaday, waxyar kadib u keenay shaahii ay horay usii dalbadeen.\nMuno oo u ekeyd qof warka diidanaa in uu bilowdo, hadbana sheekooyin kale ku marmarsiyoonaysay baa inta is birqooshay ku billowday “Ciise, aboowe waad ku mahadsantahay in aad iga aqbashay kulankeennaan. Waxaan jeclaystay in aan si sharaf iyo hufnaan leh u kulanno, waxa aan kuu sheegayana kuu sheego adigoo i hor fadhiya”.\nCiise inta Muno ay hadlayso, marna iyaduu fiiriyaa, marna garaafo biya cadi ku jiraan buu hadba biyaha dhinac ugu jaleeciyaa. Wuxuu ka baqayaa in wadnihiisa saaidka u garaacmaya ay Muno maqasho. Wuxuu aad uga baqayaa jawaabta ay siin doonto. Ma garanayo in uu ku farxi doono iyo in kale. Hadba candhuuf aanan meesha ool buu laqaa, mar shaarkiisa aadka u feereysan buu jactad been ah ka toos toosiyaa, mar biyo uu mar hore ka dhargay buu inta hadana galaas ku buux dhaafiyo, kabasho ku boobsiiyaa.\n“Ciise, aboowe wallaahi warkaaga wuu i qanciyay. Nin diyaar ah baad tahay, iskuna filan oo xaas kasoo bixi kara. Waxaana hubaa in gabadhii hesha balanqaadkaas oo kale aysan iska sii deynayn. reerkaaga waan jeclahay oo xushmad baan u hayaa. Hooyadaa iyo aabahaa waa dad aad u wanaagsan, waji furan Soomaali oo dhanna aad usoo dhaweeya. Walaashaa Shamso mar kasta ay taleefanka iga qabato, hadal macaan wax aanan ahayn kalama kulmo”.\nCiise amaantaas aad buu ula dhacay, wuxuuna u arkay in Muno hadal farxad leh ay usoo wado. Yuusufse markii Ree Xiirane amaantu ay ku socotay bay u cadaatay in wiilka gacalisadiisa qolka kula jira uu saaxiibkiis Ciise yahay. Ciil buu is xiray, damcayna toban jeer in uu isagoo ganmaya dalakh u yiraahdo.\n“Aboowe, hadaan is guursanno wax la hubo ma ahan in aan waxbarashadayda sii wadan doono. Boqol jeer baan aragnay gabar la guursaday iyadoon dugsi sare dhamayn. Si kasta ooy dadka ugu sheegto in ay waxbarashadeeda sii wadan doonto, marnaba ma dhamaysan. Uurna cid celin karta lama arko oo bini aadam baan nahay”\nCiise hadalladaas inta ay Muno is daba dhigaysay waa uga darnaayeen waran wadnaha looga dhuftay. Erey kasta ooy sheegto wuxuu isku dayaa in uu jawaab ka bixiyo, hadana in iyadoo hadalkeeda wadata uu ka dhex galo ma rabo. Muno inta ay hadlayso Ciise hadalladi uu isku difaaci lahaa, doodiisana ku adkaysan lahaa buu sii diyaarsanayaa oo si qumanba hadalkeeda uma dhagaysanayo.\n“Aboowe, sidaas daraadeed waan ka xumahay xiriir kulama samaysan karo. Aad baadse ugu mahadsantahay soo jeedintaada xushmada iyo qadarintu ay ka muuqatay” Muno hadaladaas inta is daba dhigtay bay horana ka istaagtay iyadoo ka cabsi qabta in uu hadallo hor leh la galo, sidiisiina hadal ku harqiyo.\nIyadoon sugin faraxalka lamaanayaasha qolka loogu geeyo, bay toos u abaartay halka dadkoo dhan ay ku faraxashaan.\nYuusuf oo halka lagu faraxasho qolka uu ku horyaallo ku jira baa hal mar hortiisa ka arkay Muno oo saabuun si boobsiis ah isku marmarinaysa, nasiib wanaagse hoosna waa fiirinaysay waana mashquulsanayd, oo Yuusuf indhaheedu kuma dhicin, isna inta is dadbay buu cad joornaalka gacmaha lagu tirtirto ah oo meesha yiillay aqris been ah u galay, oo wajigiisii ku aadiyay.\nMuno durbadiiba waa baxday, Ciisana waa ka danbeeyay oo qof buuq ku furmay buu u ekaa. Jawaabta deg dega ah baa filan waa ku noqotay. Isagoon faraxalan buu iska baxay, oo sanka oo cuncunay markuu xoqay uun buu ogaaday in uu wali gacmaha saliid ku leeyahay oo inta soo laabtay. oomo meesha lagu faraxasho darbi u dhaw ku daadsanayd isku dhaqid dubka isaga qaaday.\nYuusuf xanaaq uu Ciise u qabo, wuu iloobay in uu is qariyo oo toos buu usoo fiirinayaa. Ciise mar uu in cabaar ah gacmihiisa saliid aanan ku ool ka dhaqayo, isaga iyo Munana sheekadii dhex martay uu xusuustiisa uga soo ceshanayo, buu madaxa kor u qaaday sida qof muraayad isku eegaya.\nIndhihiisu waxay ku dhaceen indhihii Yuusuf oo xanaaq dartiis la guduutay. Wuu malaysan waayay, si boobsiis ah ayuu madaxiisa uga shaqaysiiyay sababta Yuusuf uu maqaaxida u fadhiyo, xanaaqna halmar kala dul dhacay.\n“War ma anagaad nasoo dabagashay? Maxaa meeshaan ku keenay waligaa ma aadan imaane? War ma gabadhaad illaa iyo gurigeedii lasoo socotay?” Ciise su’aalahaas intuu Yuusuf isku dabadhigayo, hadba yaab iyo amakaag buu la neefneefsadaa, wuxuuba aaminsanyahay in laga gardaranyahay.\n“Ciise, Muno hadaan soo dabagalo iyo haddii aanan soo dabagalin, waa aniga gacalisadayda, wax kaa galayna anigu maba garanayo. Midda kale waxaad ii sheegtaa waxa kugu kalifay in aad gabar aad ogtahay in aan muddo raadinayay, ood ogtahay in aan aad u jeclahay aad maqaayad ugu balimisay?” Yuusuf intuu hadaladaas sheegayo toban jeer bay qabatay in uu dharbaaxo Ciise ciil uu u qabo dartiis. Waxaadna moodaa in Yuusuf hadalada afkiisa ka baxaya ay isaga naftiisa kaba xanaajinayaan.\n“Mudo aad u dheer baan is niqiinay oon saaxiibo ahayn, dhaqankaanna waa mid aanan waligeed horay loo arag, oo adigu aad la timid” buu Yuusuf yiri isagoo iska ilaalinaya in uu u gacan qaado.\nCiisaa qaatoo yiri “Aniga diyaar baan ahay, oo hadeerba waan guursan lahaa…”\nMarkuu intaas hadal marsiinayo baa Yuusuf oo indha adeegiisa ku lalaboonaya lasoo booday “waxaad gabadha ugu sheekeynaysaa, waan ku guursanayaa oo guri aabahay isiiyay baan ku dajinayaa. Ogow in aanan jacayl lacag la siisan karin, malaha intaas waad garan lahayd hadaad waligaa hal buugba Allaha ka dhigee wax aqrin lahayd” isagoon Ciise dhankiisa eegin buu Yuusuf si degdeg ah inta u kala jiireeyay dhincii albaabka aaday.\nCiise oo leh “markayga aan hadlo” baa inta ka daba booday garabka ku dhagay, Yuusufna sidi in uu hindhisoonayo buu isagoon is celin karin gacan halgaad ah. sanka feer kaga dhuftay oo socodkiisiina sii watay.\nCiise oo markuu feerku ku dhacay gadaal u hantaraantirooday, sanka dhiig ka duulayana shaarka ka ceshanaya baa orod Yuusuf uga daba tagay.\nYuusuf markuu arkay Ciise oo dhiig ka da’ayo, kana soo daba ordaya buu inta istaagay, dagaal isku diyaariyay. Ciise siduu usoo xiimayay, buu isagoo la moodo dhiiga sankiisa ka duulaya in uu rabo in uu Yuusuf isaga tiritiro madaxa toos ula soo galay. Yuusuf oo damacsanaa in uu u banneeyo, dhulka haku dhacee oo booday, baa madaxiisa kii Ciise dalakh is yiraahdeen. Foolka ayaa Yuusuf soo bararay durbadiiba, dagaalkooduse ma joogsane shaararkii bay iska jeexjeexeen oo caloolaha iyo xabadyada iska jukeeyeen.\nKabalyeerigii, oo ahaa qofka kaliya ee dharkiisa dhiigga difqaya u quuray baa soo kala dhex galay, oo labada nin ee naagta isku dilaya kala qabtay. Ciise markiiba banaanka ayuu u baxay oo gurigoodii abaaray isagoo ku goodinaya in uu siduu yeelaba uu Muno isagu guursan doono. Yuusufna isagoo u naqsanaya, dhaqan xumadiisana ciil ugu dhimanaya buu taksiilihii oo banaanka ku sugaya lacag uga soo qaaday maqaaxida, “gurigeeygiina ii dhig” ku yiri.\nJidka intuu sii socdo uu tagsiga dhex yuuraro, isaga iyo Ciise wixii dhex maray buu madaxiisa kaga soo celiyaa, Ciise iyo Muno dhexdooda wixii maray markuu soo xasuustana farxad gasha baa ciilka iyo xanaaqa hayya ka qafiifisa.\nisagoon cidla la hadlin buu qolkiisii galay, adeerkiis Cali inta u yeerayna ku yiri tagsiilahaas lacagta uu sheegto iga sii bixi waan isku danbeyn labadeennee, bilaabayna in uu dharkii iska badallo dhiigga la difqayay.\nYuusuf wixii dhacay wuu aamini weysanyahay, kaligiisna isla hadal waa isagala daalay. Mar uu hadba is arkayo isagoon dhowr daqiiqo waxba qabsan oo feker kaliya la taagan buu markii danbe go’aansaday in uu saaxiibkiis Barre waco, una sheego waxa dhacay oo dhan iyo dhaqan xumada uu Ciise Timajillic ku dhaqaaqay.\n“Barre, wallaahi saaxiiboow hadaan kuu sheego waxa dhacay in aadan aaminayn” buu Yuusuf hadal ku bilaabay, sidii in uu Barre la ogaa camal buu dhexda ka galay sheeko aad moodo in ay horay u socotay. “Indha adeegiisa maxaad iisoo daba kacday ku lahaa?, waaba isla sii saxanyahay!”.\n“Maxaad ka hadlaysaa? Yaa isla indha adag? Hadalka iisoo billow bal” ayuu Barre si degenaan ah u xasuusiyay Yuusuf oo waxa uu sheegayo iyo wax kale aanan kala garanayn, hadbana qad kale iyo sheeko kale iska galaya.\nGuriga Ree Warfaa, galabta si buu u dad yaryahay. Waxaa deydkiisa mowlaca ku yaalla salli ku fidsan casharada iskuulka ku aqrisanaya adeer Cali, oo raadiyaha nuuca Isha Ha Iga Galinta loo yaqaanno uu u balwanayo. Hees qaraami ah baa ku jirta, markii ay wax yar heestu socotaba cod baa “yaa sallaam” ka dhex leh sidii in idaacadda soo deyneysa ay diidantahay in laga duubto.\nCodkaas waa cod Xamar oo dhan aad looga yaqaan, qof kastaana uu maalin kasta dhowr iyo toban jeer uu maqlo. Waa codka Abwaan Cabdalla Nuuradiin Axmed, oo si kaftan iyo madadaalo leh u daadihinaya barnaamijka Muusika iyo Salaamaha ee idaacadda HornAfrik. Adeer Cali lama kala garanayo sababta uu u aamusanyahay in ay tahay heesaha macaan ee ku socda, iyo casharada uu ku ceshanayo dhugta uu u leeyahay.\nQofkii waxyar deydka dhex taagnaada hurdaa qabanaysa, sababtoo ah\nshanqar oo dhan guriga waa muusigaas baxaya, iyo geedka weyn ee guriga ku dhex yaalla oo dabayshu marna ay lulayso marna ay caleemahiisa dhulka ku hoobtay hadba dhinac u xaaqayso.\nJawigii degenaanshaha lahaa waxaa garaaca albaabka ku qalday Shamso iyo Muraayo oo galabta si duullaan ugu eg. Adeer Cali intuu guriga deydkiisa weyn soo dhex lugeynayo wuxuu maqlayaa Shamso oo ku goodinaysa “wallaahi in aan iska dhinto aa la ii qaataa intii aan galabta xishoon lahaa”. Sheekadooda in uu sii dhagaysto wuu rabaa laakiin saantiisa culus oo la maqlayay baa ku qasbaysa in uu albaabka toos u furo.\nAdeer Cali isagoo wali su’aalihii Shamso ku tuurtuuraya oo markaan faduul u badalay, weydiinayana su’aalo ay ka midyihiin “albaabka makaa furaa?” iyo “Muslin maa tahay?” iyana ay daacad uga jawaabayso, hadbana inta Muraayo fiiriso si uusan maqlay u leh “naa ma qof waalan baa reerka u jooga?” buu albaabkii falakh siiyay.\nAdeer Cali markuu hadal kaftan iyo shaxaarinimo waxay yihiin aan lakala aqoon gabdhihii ku tuurtuuray, iyaguna dhibsadeen buu u tilmaamay qolkii Yuusuf.\nLabadoodii oo xishood hoos fiirinaya in ay adiga noogu yeer Adeer Cali yiraahdaan iyo in ay Yuusuf qolkiisa ugu tagaan kala garan weysan, Adeer Calina “Xiiranahee ku dhalay?” uu hadba weydiinayo Shamso bay qolkii Yuusuf usoo dhawaadeen.\n“Naa istaag aan wuxuu sheegayo fahannee” bay Muraayo iyadoo Shamso inta gacanta qabatay joojinaysa ku tiri, waxayna bilaabeen in ay Yuusuf daldalankiisa dhagaystaan.\n“Wallaahi Barrow aniga Ciise Xiirane waa iiga dhamaatay, walaalnimadii aan illaa yaraantii is naqiinay iyo xushmadii aan u hayay lama arko, waligey danbena in aan Ciise Xiirane arko ma doonayo” buu Yuusuf qolkiisa ka dhex leeyahay. Muraayo iyo Shamsana si fiican bay u maqlayaan.\n“War sidee ku keenay in gabar, aniga aan jeclahay, uuna ka warqabo in aan xiriir leenahay uu ii daba mareeyo? Wallaahi….” Yuusuf markuu intaas Barre u sheegay Barrena hadba uu dajinayo markuu is yiraahdo armuu Ree Xiirane oo dhan najaaseeyaa! buu hadana inta hadalkii dafay ku yiri “sanka in aan ka jabshay baan u malaynayaa”, kuna faanay in aysan isaga waxba gaarin marka laga reebo foolka oo waxyar soo bararay, buu inta halmar hadalkii Barre ku caajisay kuna ciil gooyay si degdeg ah taleefanka isi saaray, oo banaanka usoo baxay.\nCidda ugu badan ee filan weysay waa la kala garan waayay. Shamso iyo Yuusuf labadoodaba si is le’eg bay is aragooda ugu naxeen.\nYuusuf wuxuu ka naxay in ay Shamso maqlaysay intii uu walaalkeed ka hadlayay. Iyana waxay ka naxday in ay u timid in ay jacayl u sheegato nin naag kalena jecel, walaalkeedna ay isi soo dagaaleen.\nMuddo dhowr daqiiqo ah bay iyagoon erey is dhihin indhaha isku gubayeen. Yuusuf indhihiisa wali xanaaq bay la guduudanyihiin. Shamsana ilmaa indhaheeda soo buux dhaafisay, oo in ay difiqdo qarka u saaran. Iyadoon wali afka kala furin bay Shamso inta kala fiireysay albaabka dhankiisii qabatay.\nMuraayo iyo Adeer Cali yaab baa kasoo haray.\n“Naa na keen, guriga islaameed ha ii dhex taagnaane” bay Shamso albaabka dhankiisa kasoo tiri. Muraayana inta Adeer Cali dhankiisa mar kale eegtay bay ku tiri “waan kusoo wici karaa hadhow soo caadi maaha?”\n“Iga tag balaayo kusoo wacdaye!” buu Adeer Cali oo salligiisii sii fadhiisanaya si hoose u yiri.\nLabadii gabdhood oo midna murugaysantahay midna “lambarka cidda isii, aan hadhoow Cali soo wacee” ay leedahay bay jidka cagta saareen.\nDanab oo muddo kadib Al-shabaab Toora-toorow kala wareegay\nJanuary 24, 2019 January 26, 2019 Cali Yare


Wasiirka arrimaha debeda Nederland iyo ganacsato ka socda waaxda tamarta oo booqday Soomaaliya – Radio Daljir\nOktoobar 28, 2013 6:55 b 0\nMuqdisho, October 28, 2013 – Magaalada Muqdisho ee caasimada Soomaaliya waxaa maanta booqday wefdi ka socda dowladda Nederland, kuwaas ?oo ay horkacayso wasiirka arrimaha debeda ee dalkaas Lilianne Ploumen iyo ganacsato kala duwan.\nMadaxweynaha Soomaaliya xasan sheikh maxamuud iyo wasiirka arrimaha debeda ee Nederland ayaa kulan ku wadda qataay xaruunta madaxtooyada, shirka? intiisa badan waxaa looga wada hadlay xiriirka labbada dal.\nMadaxweyne xasan sheikh waxaa uu sheegay in dalka Nederland ay joogaan jaaliyad badan oo Soomaali ah, waxaa uu hadalkiisa ku sii daray in xiriirka Nederland iyo Soomaaliya uu yahay mid awood badan isla markaasna booqashada wasiirka ay qayb ka tahay kalsoonida caalamka ee Soomaaliya.\nLabbada masuul waxay aad uga wada hadleen in dowladda Soomaaliya ay maal-gashi ku samaysato dalka Soomaaliya oo soo kabsanaya.\nDocda kale wasiirka arrimaha debeda ee Holland ayaa sheegtay in dalkeedu uu ?xoojin doonaan xiriirka ka dhexeeya Soomaaliya, ?iyo taageerada Nederland ee Soomaaliya oo noqon doonta mid balaaran.\nGanacsato ka socda adeegyada badda iyo kuwa tamarta ee dalka Nederland ayaa sidoo kale ku weheliya wasiirka safarkeeda Soomaaliya, ganacsatadu waxay la kulmi doonaan rugta ganacsiga Soomaaliya iyo wasaaradda ganacsiga ee dalka.


Juventus oo saddexda dhibcood kaga qaadatay kooxda Inter kulankii adkaa ee derby d’Italia …+SAWIRRO – Gool FM\nJuventus oo saddexda dhibcood kaga qaadatay kooxda Inter kulankii adkaa ee derby d’Italia …+SAWIRRO\nDajiye October 6, 2019\n(Milano) 06 Oct 2019. Kooxda Juventus ayaa saddexda dhibcood kaga qaadatay dhigeeda Inter kulankii adkaa ee derby d’Italia ee horyaalka Serie A, kaddib markii ay kaga adkaatay 1-2, xilli Bianconeri ay marti ku aheyd garoonka Giuseppe Meazza.\nQeybta hore ee dheesha ayaa lagu kala maray barbaro 1-1 ah kulankii adkaa ee derby d’Italia.\nDaqiiqadii 4-aad ee bilawga dheesha Paulo Dybala ayaa hogaanka u dhiibay kooxdiisa Juventus, wuxuuna dheesha ka dhigay 0-1, kaddib markii uu goolkan ka caawiyay saaxiibkiis Miralem Pjanic.\nLaakiin daqiiqadii 18-aad kooxda Inter Milan ayaa heshay rigoore waxaana gool u badalay Lautaro Martinez oo ciyaarta ka dhigay barbaro 1-1 ah.\nQeybta labaad marka dib leysugu soo laabtay labada kooxood ayaa waxay sameeyeen qaab ciyaareed fiican, waxayna abuureen fursado badan ee goolal loo filan karay.\nDaqiiqadii 80-aad Gonzalo Higuain oo badal ciyaarta ku soo galay ayaa hogaanka u dhiibay markale kooxdiisa Juventus, wuxuuna dheesha ka dhigay 1-2, waxaana goolkan ka caawiyay saaxiibkiis Rodrigo Bentancur.\nUgu dambeyntii ciyaarta ayaa ku soo idlaatay 1-2 aay guusha ku raacday kooxda Juventus oo marti ku aheyd garoonka Giuseppe Meazza, Bianconeri ayaana guushan ay gaartay waxay ka caawisay inay hogaanka kaga qabato farqi hal dhibic ah naadiga Inter.\nMuxuu ka yiri tababare Guardiola guuldarradii lama filaanka aheyd ay kala kulmeen Wolverhampton??\nBarcelona oo guul sahlan ka gaartay Sevilla oo caawa marti ugu ahayd garoonka Camp Nou …+ SAWIRRO


Xog: Maxaa dhacay kulankii CC Shakuur iyo R/W Rooble? - Caasimada Online\nHome Warar Xog: Maxaa dhacay kulankii CC Shakuur iyo R/W Rooble?\nXog: Maxaa dhacay kulankii CC Shakuur iyo R/W Rooble?\nMuqdisho (Caasimada Online) – Ra’iisul Wasaare Maxamed Xuseen Rooble ayaa billaabay kulamo siyaasadeed uu la qaadanayo Musharaxiinta Mucaaradka ee xilka Madaxweynaha Soomaaliya, waxa uuna 24-kii saac ee la soo dhaafay la kulmay laba Musharax oo kala Cabdiraxmaan Cabdishakuur Warsame iyo Cabdinaasir Maxamed Cabdulle.\nXog ay heshay Caasimada Online ayaa sheegeysa in ka hor inta uusan Cabdiraxmaan Cabdishakuur la kulmin Ra’iisul Wasaare Rooble uu jiray kulan dhanka Taleefonka ah oo ay wada-qaateen Xubno kamid ah Golaha Midowga Musharaxiinta iyo Cabdiraxmaan Cabdishakuur.\nWararka aan helnay ayaa sheegeysa in Cabdiraxmaan Cabdishakuur ay Golaha u wakiisheen inuu ka qeyb galo kulankaas maadaama aysan badankood ku sugneyn Muqdisho, islamarkaana ay la wadaageen qodobada muhiimka ah ee doorashada Soomaaliya iyo aragtidooda.\nGolaha Midowga Musharaxiinta ayaa la sheegay in Cabdiraxmaan ay ku kalsoon yihiin markii loo eego go’aankiisa kaga aadan qabsoomida doorasho hufan oo dalka ka dhacda. Sidoo kale waa hogaamiyaha ugu miisaanka culus ee ka tirsan Golaha oo hadda ku sugan Muqdisho inkastoo la sheegay in ay jiri doonaan kulamo kale oo lala yeelan doono xubna kale oo ka tirsan Golaha Midowga Musharaxiinta.\nRa’iisul Wasaare Maxamed Xuseen Rooble iyo Cabdiraxmaan Cabdishakuur Warsame ayaa xalay labadooduba shaaciyay in ay kawada hadleen doorashada Soomaaliya islamarkaana ay wadaageen aragtidooda ku aadan qaabka loo dhaqan gelinayo doorashada Soomaaliya.\nMaalmaha soo socda ayaa la filayaa in jiho rasmi ah yeelato doorashada Soomaaliya maadaama waqtiga dowladda ka harsantahay muddo 30 maalmood oo kaliya.


Welcome to Aayaha Nolosha » Urur u dooda xuquuqda Soomaalida Norway oo hambalyo 8-Marso u diray Haweenka Soomaaliyeed.\nUrur u dooda xuquuqda Soomaalida Norway oo hambalyo 8-Marso u diray Haweenka Soomaaliyeed.\nMarch 8, 2018 - Waxaa Qorey : Bile Mohamed -\nUrurka xuquuqul insaanka Soomaaliyeed ee dalka Norway (Somali organization for human rights and integration Norway) fadhigiisu yahay Magaalada Oslo, ayaa hambalyo iyo boggaadin ku aadan 8-da Maarso xuska Maalinta Haweenka Adduunka u diray Haweenka Soomaaliyeed.\nMohamed Abdulkadir (Dirir) oo ah Guddoomiyaha Ururka xuquuqul insaanka Soomaaliyeed gaar ahaan Soomaalida ku dhaqan dalka Norway ayaa qoraal kooban oo uu soo dhigay boggiisa Facebooka ayaa hambalyo iyo boggaadin ugu diray Haweenka Caalamka gaar ahaan Soomaalida ee ku kala nool guud ahaan Adduunka, isagoo ku booriyey inay sii xoojiyaan doorkooda muhiimka u ah shacabka Soomaaliyeed.\n“Doorkiina waa mid muuqda tan iyo markii ay burburtay dowladdii dhexe ee Soomaaliya, iyo waliba xiligii gumeysiga dalka uu ku jiray, waxaad halbowle u noqoteen caruurta iyo qoyska shaqo wanaagsan oo ay adag tahay inay Hooyo qabato ayaa qabateen idinkoo markaas ku jirtaan xaalado kala duwan…” ayuu yiri Mohamed Abdulkadir (Dirir).\nSidoo kale Ragga Soomaaliyeed ayuu ugu baaqay inay u naxariistaan Haweenka isla markaana kala shaqeeyaan sidii ay wax u bari lahaayeen isla markaana noqdaan kuwo mar walba u muujiya dhiirigelin ay ku faanaan dumarka Soomaaliyeed.\n“Diinteena iyo dhaqanka wanaagsan ee uu ALLE inoogu deeqay ayaa inoo iftiimineysa muhiimada haweenka, sidaasi darteed ragga Soomaaliyeed waxaa ugu baaqayaa inay mar waliba karaameeyaan, sharafaan ayna dhowraan xuquuqda Dumarka Soomaaliyeed”.\nUgu danbeyntii waxa uu Guddoomiyaha ururka u dhaqdhaqaaqa xuquuqda Soomaalida ku nool dalka Norway (Somali organization for human rights and integration Norway), Mohamed Abdulkadir (Dirir) waxa uu sheegay in ururkiisa uu ku dadaali doono garab istaaga Haweenka Soomaaliyeed.


Madaxweynaha Dalka Filipiin oo bixiyay amar layaab leh oo lagu burburiyay gaadiid qaali ah (Daawo Sawirada) | Allbanaadir News\nMadaxweynaha Dalka Filipiin oo bixiyay amar layaab leh oo lagu burburiyay gaadiid qaali ah (Daawo Sawirada)\nFeb 9, 2018 - Aragtiyood\nHowlgal dad badan ka yaabiyay ayaa ka dhacay wadanka Filipiin ka dib markii dowladda wadankaas ay meel fagaare ah ku burburisay tobaneeyo gaari oo ah nuuca qaaliga ah ee ay isticmaalaan dadka maalqabeennada ah.\nGo’aan kasoo baxay madaxweynaha Filibiin ayaa lagu burburiyay 30 gaari oo ah nuuca raaxada balse lacago Boqolaal Milyan oo dollar ah lagusoo iibiyay.\nRodrigo Roa Duterte oo ah Madaxweynaha Filibiin ayaa goob joog ka ahaa munaasabad lagu burburinayay gaadiidka, Baldoosarro ayaa ladulmariyay gaadiidka si aan si aysan rajo dambe u yeelanin.\nMadaxweynaha Filibiin ayaa soo saaray wareegto mamnuuc ka dhigaysa in gaadiid si sharci darra ah la soo geliyo wadanka taasoo ka dhigan in tallaab adag laga qaadayo dadka isku daya in ay la dhuuntaan canshuurta dowladda.\nSoddonka Baabuur ee la burburiyay ayaa lagu khasaaray lacag dhan labo Milyan iyo laba boqol oo kun oo dollar, dowladda Filibiin ayaa qorshahan ku cabsi gelinaysa dadka ku fikiraya in alaabo ganacsi wadanka soo geliyaan iyagoo ka dhuumanaya canshuurta dowladda.


M oo doonaya inuu S kala kaashado caqabadda tuugsiga - Radio Sweden Somali - Raadiyaha Iswiidhen | Sveriges Radio\nHoggaamiyaha xisbiga Moderaterna Ulf Kristersson oo wareeysi bixinaya. sawir: Vilhelm Stokstad/TT\nM oo doonaya inuu S kala kaashado caqabadda tuugsiga\nLa cusbooneeyay fredag 8 december 2017 kl 10.51\nLa daabacay fredag 8 december 2017 kl 08.46\nHoggaamiyaha xisbiga Moderaterna Ulf Kristersson ayaa gacanta u fidiyay madaxa dawladda Stefan Löfven (S) sidii ey wada jir xal ugu heli lahaayeen su’aasha la xiriirta tuugsiga ey dadka qaarkii ku tuuksadaan barxadaha dalka inta doorashada ka horreeysa.\n-Waxaannu diyaar u nahay inaannu ka caawinno sidii xal wada jir ee lagu xaaraantimeeyo tuugsiga loogu heli lahaa, sida uu war-geeyska u sheegay Ulf Kristersson.\n-Xisbiga Moderaterna ayaa horay u qabay fikirkan iyadoona uu maamulka xisbiga M iminka isku dayayo sidii uu ku tuujin lahaa meel horay u bugtay. Dhanka kale Stefan Löfven, madaxa dawladda Sweden ayaa kolka khudbadihiisa la dheehdo waxaa laga dareemeyaa inuu fikir noocaasi ah qabo iyo in guud ahaan la mamnuuco tuugsiga, hase yeeshee uu shir-weynihii xisbigu go’aamiyay mid go’aan ka duwan, sida uu sheegay Tomas Ramberg oo laanta ekot uga faalooda siyaasadda arrimmaha gudaha.\nRamberg ayaa sidoo kale sheegay in baaqaani uu sidoo kale ka dambeeyo sidii loo garbin lahaa xisbiga Sverigedemokraterna (SD).\n-Waxay ila tahay iney xisbiyada ku jiraan xubno badan oo aamin-san in su’aasha tuugsigu tahay mid aad u ballaaran ee aan la cabiri karin fikirrada ay bulshadu ka qabo, sida uu sheegay Ramberg.\nKulan-weynihii uu dhowaantan yeeshay xisbiga Moderaterna ayey wakiilladu si aqlabiyad leh ugu codeeyeen mamnuucid guud ee tuugsiga. Halka uu Kristersson iminka rajeeynayo inay dawladdu wada-hadal degdeg ah arrinkaa kala yeelato.\n-Xushmad ayay dhalin lahayd iney xisbiyadu xal guud ka gaaraan su’aashaa, sida uu sheegay.\nXisbiga Socialdemokraterna iyo xisbiga ay xulufada ku yihiin awoodda ee Miljöpartiet ayaan maantadan aaminsaneyn mamnuucid guud ee lagu soo rogo tuugsiga.\nMa kula tahay in tuugsiga laga mamnuuco dalka?\nHa la caawiyo dadka tuugsada


Dab Xoog Leh Oo Khasaare U Gaystay Suuqii Xerada Qaxootiga Ee Dhagaxleey ARRIMAHA BANI�AADANNIMADA Dab xoog leh oo khasaare u gaystay suuqii xerada qaxootiga ee Dhagaxleey Suuqa Dhagaxley oo gubanaya (Sawir: Farxaan Lafoole/Radio Ergo)\nDhadhaab 30/07/2012Xerada Dhagaxleey oo kamid ah xeryaha qaxootiga ee Dhadhaab oo ay ku jiraan ku dhawaad nus malyuun qaxooti Soomaali ah ayaa waxaa xalay dab xoogan oo ka kacay xeradaas uu baabi'iyay suuqii ugu weynaa xerada ee xaafada A ee Dhagaxleey, balse ma jirin khasaare nafeed oo uu dabku gaystay. Goob jooyaal iyagu la hadlay weriyeheena xeryaha qaxootiga ee Dhadhaab ayaa u sheegay in dabka uu billawday salaadii Maqrib kaddib xiligaas oo inta badan goobaha ganacsiga la xiray oo ay dadkuna afurayeen.\nKhasaaraha dabka ayaa ilaa haatan aan si rasmi rasmi loo ogeyn balse marka la eego baaxadda goobaha ganacsi oo uu dabku baabi,iyay ayaa ah mid aad u ballaaran, waxaa si hor dhac ah loo qiyaasayaa in hantaimalaayiin shillin ah ay ku baaba’day.\nInkastoo dabkaas xalay goor dambe lagu guulaystay in la damiyo haddana wararka saaka aanu ka helayno xeradaas ayaa sheegaya in dabka uu sidoo kale ku fiday xaafado ku dhawaa suuqa, taa oo keentay in qoysaska qaar ay guryahooda ka qaxaan.\nSaaka ayaa waxaa suuqa Dhadhaab lagu arkayaa ehelada ganacsatada ay goobahooda ganacsi ku gubteen dabkaasi, iyo sidoo kale dad weyne aad u farabadan oo goobta tuban, kuwaa oo xisaabinaya qasaaraha soo gaaray, waxaana la arkayaa ganacsato aad u murugeysan oo ku hanti belay dabka.\nSuuqa weyn ee xerada Dhagaxleey ayaa waxaa ku ganacsan jiray dadweyne aad u farabadan oo noloshoodu ay ku tiirsanayd ganacsiga ay suuqaas ka sameeyaan.\nCabdi fataax Axmed Cusmaan oo isagu ah guddoomiyaha xerada qaxootiga Dhagaxleey oo u waramayay idaacadda ergo ayaa sheegay in dabkaasi uu baa bi,iyay goobo ganacsi oo isugu jira xaruma xawaaladood ,bacadlayaal lagu iibiyo dharka,bakhaaro ,iyo xarumaha lagu iibiyo daawada, isagoona sheegay in aan si dhab ah loo ogaan Karin waxyaabaha uu ka dhashay dabkaasi.\n“Dabku waxaa uu baabi’iyay shan ka mid ah todoba dukaan oo aan ku lahaa suuqaasi waxaa ii soo haray laba dukaan oo kaliya” sidaana waxaa idaacadda Ergo u sheegay Cabdullaahi Barre oo isagu ka mid ah ganacsatada waaweyn ee suuqaasi Dhagaxleey, waxaana uu intaasi ku daray in halkaasi uu ku wayay hanta qiyaastii ka badan illaa 4milyan oo shilinka Kenya ah.\n“Ma haysto caawa waxaan ku afuro waxaa iga gubtay bakhaar iyo dukaan aan ku lahaa suuqaasi mana jiraan wax ii bad baaday” sidaana waxaa ku tiraabtay haweeney ka mid ahayd ganacsatadii hantidooda ku waayay dabkaasi.\nMid kamid ah dhallinyaro ku sugnayd goobta uu dabku ka socday ayaa Ergo u sheegay in uu baadi goobayo walaalki oo madaxa looga jiro kaasoo uu sheegay in uu hoyaad ka dhigan jiray suuqa illaa iyo haatanna aysan gacan ku haynin.\nSi kastaba dab sidaan oo kale ah oo qasaaro lixaad leh gaystay ayaa sanadkii 2004tii waxaa uu ka kacay suuqa weyn ee xerada Xagar dheere ee xeryaha qaxootiga kaasoo ay dad badani ku waayeen hanta fara badan, dhanka kale ma jiraan waxa dhimasho iyo dhaawac ah oo la sheegay in dabkaasi uu geystay.\nAfhayeenka ciidamada dawlada ee gobollada Jubbooyinka oo ka dayriyey biyo la'aan ka jirta deegaankaas


Xeerka anshaxa ee Ruby ayaa la beddelay sababtoo ah kaftanka jinsiga ee liisaska boostada | Laga soo bilaabo Linux\nXulka wararka oo dhan | 03/10/2021 11:52 | La cusbooneysiiyay 07/10/2021 04:53 | Noticias\nHadda waxaan bilaabeynaa inaan aragno isbedelo kala duwan kuwaas oo ka dhashay qanacsanaan la'aan, xanaaq iyo xitaa gardaro la xiriira luqadda iyo sida dadku caadi ahaan isu muujiyaan. Mana aha wax aan hore loo taaban, laakiin hadda tani waxay bilaabatay inay saamayn weyn yeelato oo wax walba ka sarreeya, kuwo badan ayaa durba bilaabay inay codkooda kor u qaadaan.\nTan waxaan ku qiyaasi karnaa inaan ka hadlayno luuqad loo dhan yahay taasoo dhalisay dhaqdhaqaaqyo badan iyo dhammaan fikradaha kala qaybsan, laakiin runtu waxay tahay in gunta hoose waxa la raadinayo ay tahay ixtiraam iyo takoor la'aan.\nTaasina waa kahadalkeeda waxaa jiray dood dhowaan dhexmartay xubnaha Ruby Twitter -ka iyo GitHub taas oo ka -qaybgalayaasheedu ay ku caddeeyeen mawqifkooda iyo fikradahooda ku saabsan isbeddelka lagu sameeyay Xeerka Anshaxa ee mashruuca Ruby, kaas oo qeexaya mabaadi'da is -gaarsiinta saaxiibtinimo iyo ixtiraam leh ee bulshada soo -saaraha.\nGudaha wax ka beddelka kuwaas oo la fuliyay, waxa soo socda ayaa lagu xusay:\nQodobkii qeexayay dulqaadka fikradaha ka soo horjeeda ayaa meesha laga saaray.\nWeedha tilmaamaysa habdhaqan soo dhaweyn leh oo ku wajahan dadka bilowga ah, ka-qaybgalayaasha dhallinyarada ah, macallimiintooda iyo kuwa la midka ah ee ah "saaxiriinta neef-dabka ah" (laga yaabee dadka aan ka koobnaan karin shucuurtooda) ayaa lagu beddelay mid guud, oo u qoraya hab-dhaqanka noocaas ah dhammaan adeegsadayaasha.\nQodobka dhibaataynta wuxuu ku kooban yahay oo keliya qaybaha la ilaaliyo, laakiin ka-qaybgalayaashu way isku afgaran kari waayeen tan macneheedu yahay: tusaale ahaan, haddii ka-reebitaanka xusa jinsigu mamnuuc yahay ama kuwa aan caddaanka ahayn oo keliya.\nWeedha ah in ereyada iyo ficilladu ay u dhigmaan ujeedo wanaagsan waxaa kaabaya xaqiiqda ah in ka -qaybgalaha uu fahmo in ujeeddooyinka iyo cawaaqibta ficilladu ay kala duwanaan karaan.\nIsbeddellada noocan oo kale ah ayaa lagu sameeyaa xeerka anshaxa ayaa loo sameeyay si looga ilaaliyo xubnaha mashruuca inay ka gudbaan doodaha farsamada una gudbaan dagaallo iyadoo lagu saleynayo kala aragti duwanaanshaha iyo in laga fogaado hadalada meel ka dhaca ku ah dadka qaar iyadoo la huwan yahay aragti ka duwan.\nGaar ahaan sababta isbeddelka koodhku wuxuu ahaa farriin ka timid qof ku cusub liiska boostada ku saabsan khalad xagga qiimeynta weedha "Date.today +1". Qoraaga daabacaadda ayaa ku kaftamay in khaladka noocaas ahi uu ku jiro gacmaha dumarka aan jeclayn inay muujiyaan da’dooda dhabta ah.\nAad ayaan uga xumahay liiska boostada Ruby xilligan. Xubin cusub ayaa sameeyay kaftan jinsi ah waxaana lagu eedeeyay inaysan habboonayn. Waxaa hadda jira mawduuc ka doodaya nuxurka dhaqanka, kaftanka, iyo dhammaan sababaha aysan wax weyn u ahayn.\nJawaabta, Eedeymaha jinsiga, aflagaadada iyo dhaleeceynta ayaa hoos ugu soo dhacay aqbalid la'aanta kaftanka dadka nugul. Isticmaalayaasha kale waxay dareemeen in kaftanku uusan ahayn wax gaar ah, falcelinta weerarka ah ee ka qaybgalayaasha qaarkood ee kaftanka ayaa laga yaabaa inay tahay mid aan la aqbali karin kaftanka laftiisa.\nWuxuu gaaray heerkii kama dambaysta ahaa isagoo damacsan inuu joojiyo isticmaalka liisaska boostada haddii kaftanka noocaas ah loo arko mid la aqbali karo.\nKuwa ka soo horjeeda beddelidda xeerka waxay rumeysan yihiin in wakiillada dhaqammo kala duwan ay matalayaan bulshada dhexdeeda iyo kuwa aan ku hadlin Ingiriisiga aan laga filan karin inay ogaadaan dhammaan nuxurka saxnaanta siyaasadeed ee qof kale.\nWaxaa sidoo kale laga baqayaa in isbeddellada ay aasi doonaan awoodda muujinta nooc kasta oo kaftan ah, maadaama kaftan kasta ay hubaal ahaan doonto qof xanaaqsan.\nIntaa waxaa dheer, sababtoo ah aragtida mugdiga ku ah bulshada dhexdeeda, qorayaasha isbeddellada waxay codsanayaan in la baajiyo ama lagu beddelo shuruud ah in la isku dayo inaan la bilaabin wada -xaajoodyo siyaasadeed iyo kuwo kale oo "schismatic" ah.\nWadada buuxda ee maqaalka: Laga soo bilaabo Linux » Noticias » Xeerka anshaxa ee Ruby wuu isbedelay sababtoo ah kaftanka jinsiga ee liisaska boostada


Buraannews.com » Soomaaliland” waan soo Dhaweyneynaa Isbadalka Cusub ee Soomaaliya maadaama aanu nahay 2 Dowladood oo Deris ah\nSoomaaliland” waan soo Dhaweyneynaa Isbadalka Cusub ee Soomaaliya maadaama aanu nahay 2 Dowladood oo Deris ah\nSeptember 14, 2012 - Written by reporter2 - Edited byreporter2 Cali Xaamud Jiriil Wasiirku xigeenka Waxbarshada Maamulma Soomaaliland ayaa waxa soo dhaweeyay Doorashadii dhawan ka dhacday Magaalada Muqdisho ee lagu doortay Madaxweyne Xasan Sheikh Maxamuud .\nWasiirku waxa uu sheegay in ay Soomaaliland ay soo dhaweyneyso Hogaanka cusub ee uu yeeshay Dalka iyo waliba is badalka dhanka Siyaasadda ah ee ay Soomaaliya dhawaan yeelatay.\nDhanka kale Wasiirka Waxbarashada Maamulka Soomaaliland Cali Xaamud Jibriil waxa uu sheegay in ay halkoodii kasii soconayaan wada hadalladii ay lahaayeen Maamulka Soomaalilad iyo sidoo kale Dowladda Soomaaliya waxaana uu sheegay in waxa ay ka wada hadlayaan aaney aheyn Midnimo,waxa uu sheegya in Soomaaliland ay tahay Dal ka Madaxbanaan Soomaaliya inteeda kale .\nWaxa uu tilmaamay in marnaba aaney joogsan doonin Xiriirka Soomaaliya iyo Maamulka Soomaaliland isagoo tilmaamay inay wax wanaagsan tahay in Magaalada Caasimadda ah ee Muqdisho a ay ka dhacdo doorasho Madaxtnimo .\nSidoo kale waxa uu soo dhaweeyay isu tanaasulkii ay sameeyeen Madaxda Dalka Soomaaliya sida Madaxweynihii hore iyo sidoo kale Madaxweyhana cusub ee Soomaaliya .\nMaamulka Soomaaliland ayaa wali ku adkeysanaya in ka go,een Soomaaliya inteeda kale oo ay yihin Dowlad gaar ah oo gooni u taagan


Soomaliya Dan ma utahay dhex-dhexaadninada Khilaafka Masar iyo Itoobiya? – Banaadir Times\nSoomaliya Dan ma utahay dhex-dhexaadninada Khilaafka Masar iyo Itoobiya?\nBy banaadir 24th March 2020 112\nWasiirka Arrimaha Dibadda ee Itoobiya, Gedu Andargachew, ayaa wareysi uu siiyay warbaahinta “The Reporter” ku sheegay in aysan dhag jalaq u siineynin cambaareynta ka timid Jaamacadda Carabta, ayna u arkaan inay garab taagan yihiin Masar.\n“Wada xiriir dhinaca warqadaha ah oo na dhex maray waxay ku sheegeen in qaraarka Jaamacadda Carabta uusan ahayn mid ka turjimaya xal u helista dhibaatada balse uu uga sii darayo xaaladda,” ayuu yiri Gedu.\nIsagoo hadalkiisa sii wata ayuu intaas ku daray: “Waxay noo sheegeen in dhibaatada aan lagu xallin karin qaabkaas, waxaana aaminsan nahay in dalalka kale ee xubnaha ka ah Jaamacadda Carabta ay raaci doonaan waddadaas”.\nXukuumadda Addis Ababa ayaa dooneyso inay buuxiso biyo xireenka marka la gaaro bisha June ee sanadkan, balse dalka Masar oo ku tiirsan biyaha wabiga ayaa walaac ka muujisay dhismaha biyo xireenkaas, waxayna mas’uuliyiinta dalkaas sheegeen inay tallaabadan saameyn karto qulqulka biyaha Wabiga.\nDunida oo Faaido ka heshay Corono-Virus\nCiidamada Liyuu Boolis oo dhaawacay Maareeyaha maamulka ee degmada Tog-wajaale


Cadaadiska saaran Farmaajo iyo Rooble oo kordhay kadib xogti uu Mareykanka bixiyey - Caasimada Online\nHome Warar Cadaadiska saaran Farmaajo iyo Rooble oo kordhay kadib xogti uu Mareykanka bixiyey\nCadaadiska saaran Farmaajo iyo Rooble oo kordhay kadib xogti uu Mareykanka bixiyey\nMuqdisho (Caasimada Online) – Cadaadis ayaa mar kale ku kordhaya madaxweynaha waqtigu ka dhammaaday Maxamed Cabdullaahi Farmaajo iyo ra’iisul wasaare Maxamed Xuseen Rooble, kadib markii Mareykanka uu sheegay in ciidanka Soomaaliya ee la geeyey Eritrea ay ka dagaalameen Ethiopia.\nRobert F. Godec, oo ah sii hayaha ku xigeenka xoghayaha Waaxda Arrimaha Afrika ee Mareykanka, ayaa yiri “Waxaan ka war qabnaa in ciidamo Soomaali ah ay joogeen Itoobiya, laakiin hadda ma xaqiijin karo inay dagaal ka qeyb qaateen iyo in kale, balse waan xaqiijineynaa arrintaas.”\nSiyaasiga Cabdiraxmaan Cabdishakuur oo kamid ah Musharaxiinta Mucaaridka ayaa sheegay “in ilaa iyo hadda madaxweynaha xilkiisa dhamaaday iyo xukuumada xil-gaarsiinta aysan sheegin halka ay ku danbeeyeen dhalinyarada Soomaaliyeed ee Eritrea loo qaaday.”\nWaxa kale oo uu sheegay in guddigii uu ra’iisal wasaaraha u magacaabay arrinta dhalintaas in ilaa hadda aan la aqoon meel ay ku dambeeyen iyo wax ay ka qabteen cabashada isa-soo tareysa ee waalidiinta caruurtooda uga maqan tahay Eritrea.\n“Guddigii uu Raysal wasaaruhu u saaray meel ay ku danbeeyeen lama yaqaan. Dawlada Maraykanka waxay xaqiijisay in ay ciidan Soomaaliyeed oo Eritrea lagu tababaray ay gudaha Itoobiya ku sugan yihiin. Suuragal maaha in la difiro, ama la iska indha tiro walwalka iyo xanuunka waalidiinta,” ayuu yiri.\nSidoo kale waxa uu ka dalbaday madaxweynaha waqtigiisa dhamaaday iyo xukuumadda xil-gaarsiinta inay xil dadnimo iska saaran soo celinta dhalintaas iyo ka run sheegista xaaladooda nololeed oo wal-wal ku haysa waalidiintooda.\n“Madaxweynaha xilkiisa idlaaday iyo xukuumada xilgaarsiinta waa in damiir, dadnimo iyo waaldnimo mid uun damqisaa oo waalidiinta intii nool ubadkooda u soo celiyaan, intii dagaal shisheeye ama dayac kale ku dhimatayna uga run sheegaan.”\nDhinaca kale, Senator Abshir Axmed oo arrintaan ka hadlay ayaa asaguna sheegay inay cadeymo hor leh kasoo baxayaan Askar Soomaali ah oo tobabar loogu qaaday dalka Eritrea oo ka bar-bar dagaalamaya kuw Itoobiya.\n“Caddeymo dheeri ah oo ka soo baxaya Soomaali maleynayo inay tababar militari ku qaadanayaan Ereteriya ayaa waxay muujinayaan inay ka dagaallamayeen Tigray,” ayuu yiri Senator Abshir\nHadalladaan ayaa imanaya xili uu Mareykanka sheegay inuu ka warqabo in ciidamo Soomaali ah ay joogaan dalka Itoobiya, kuwaasi oo aan si rasmi ah loo xaqiijin inay qeyb ka ahaayeen dagaalkii Tigray iyo inkale, inkasta oo ay soo baxayaan warbixino la xiriirinaya dagaalkaas.


Maxuu ahaa u jeedka kulankii dhex maray Axmed Madoobe, Sheekh Shariif iyo Shariif Xasan? – Hornafrik Media Network\nBy Liibaan Nuur\t Last updated Dec 14, 2019\nMagaalada Nairobi ee xarunta wadanka Kenya xalay waxaa kulan ku yeeshay wafdi uu hoggaaminayo guddoomiyaha Madasha Xisbiyada Qaran Shariif Sheekh Axmed, Madaxweynaha Jubbaland Axmed Madoobe iyo mas’uuliyiin kale.\nQoraal ka soo baxay xisbiga Himilo Qaran ayaa lagu sheegay in kulankaasi uu ka dhacay hoyga magaalada Nairobi uu ka deganyahay Shariif Sheekh, halkaas oo uu ku booqday madaxweynaha Jubbaland Axmed Maxamed Islaam (Axmed Madoobe).\nKulanaka ayaa waxaa la sheegay in looga hadlayey xaaladda siyaasadeed ee dalka iyo suurta galnimada in doorasho lagu wada qanacsanyahay ay dalka ka dhacdo sanadka 2020/2021-ka.\nKulanka ayaa xubnaha Xisbiga Himilo Qaran hogaamiyaha xisbiga Sheekh Shariif waxaa ku wehliyey Senator Ilyaas Cali Xassan oo ah xoghayaha Arrimaha dibadda ee Xisbiga Himilo Qaran iyo sidoo kale madaxweynihii hore ee Koonfur Galbeed Shariif Xasan Sheekh Aadan, oo hadda ah guddoomiyaha xisbiga Horusocod Qaran.\nShariif Sheekh iyo Axmed Madoobe ayaa isku siyaasad ka ah xaaladda dalka ee iminka, iyaga oo ka soo horjeeda qaabka ay dowladda wax u waddo.\nKenya oo gacanta ku dhigtay xubno doonayey inay ku biiraan Al-Shabaab


Midowga Musharaxiinta oo kala caddeeyey inay sii jiri doonaan iyo in kale + Video – Benaadir News Network\nMidowga Musharaxiinta oo kala caddeeyey inay sii jiri doonaan iyo in kale + Video\nMuqdisho (Benaadir News) – Golaha Midowga Musharaxiinta madaxtinimada Soomaaliya ayaa maanta shir gaar ah ku yeeshay magaalada Muqdisho, kadib markii maalin ka hor la kala saxiixday heshiis doorasho oo rasmi ah, waxayna isku raaceen inay sii jiraan.\nKulankii maanta ee xubnaha Midowga Musharaxiinta waxaa looga hadlay qodobo dhowr ah, oo ay ka mid yihiin aayaha dambe ee golaha iyo doorkooda ku aadan fulinta heshiiskii la gaaray, waxayna soo dhaweeyeen heshiiska laga gaaray khilaafkii doorashooyinka dalka.\nAfhayeenka Golaha Midowga Musharaxiinta Daahir Maxamuud Geelle oo warbaahinta u faahfaahiyey waxyaabihii ay kulankaas uga wadahadleen ayaa yiri, “Waxaan maanta qabsanay shirkii ugu horeeyey kadib markii la saxiixay heshiiskii doorashooyinka. Waxaana bulshada Soomaaliyeed ugu hambalyeynaynaa heshiiskaas, waxaana cadeyneynaa inaan u taaganahay fulintiisa inaan ka qaada doono kaalinta nooga aadan.”\nSidoo kale waxa uu sheegay in shirkooda maanta ay uga hadleen qodobo ayaga si gaar ah u khuseeyey, isla markaana ay ka doodeen sidii ay u meel mari lahaayeen kaalintooda, isagoo xusay in golahan uu sii jiri doono.\nSidoo kale Daahir Geelle waxa uu sheegay in shirkii maanta ay ku go’aamiyeen in mahadcelin ballaaran ay u jeediyaan ciidanka Qaranka, madaxda dowlad goboleedyada, ra’iisul wasaaraha iyo dhammaan intii ka hor tagtay mudo kororsigii fashilmay ee uu sameystay madaxweynaha waqtigu ka dhamaaday Maxamed Cabdullahi Farmaajo.\nPrevious Fanaan Sharma Boy oo lagu xiray Garoowe + Sababta\nNext Taariikhdii Cabdiqaasim iyo Cabdullaahi Yuusuf oo mar kale dib isu qoreysa


Albaabada Oo Dhan Ha Iska Xirin Oo Mar Waalba Reebo Waxaad ilaahay La Hortagto Oo Wanaag Ah .. Qiiso Dhex Martay Saxaabi RC Iyo Nin Tuug Ah\nHada ka hor ayaa Nin saxaabi ah RC iyo xaaskiisa oo safar ahaa ayaa waxay la kulmeen Tuugo. Tugadii ayaa ka furatay wax kasto oo ay wateen xitaa raashinkii ay cuni lahaayeen. markii ay raashinka ka qaateenba waxay bilaabeen in ay cunaan, malaha baahi ayaa ku dhaganeed.\nSaxaabigii ayaa arkay Madaxi Tugada oo cuntadi wax ka cuneeynin, markaas ayuu Saxaabigii suaalay waxa uusan ula cuneen raashinka tuugada kale .. Madaxi Tuugada baa yiri: waan soomanahay. ninkii saxaabiga ahaa oo yaaban baa yiri: oo adoo Tuug ah maad soomeysaa .\nNinkii Tuugada madaxooda u ahaa ayaa yiri: Albaabaha ilaahay iskama wada xiraayo oo xiriirkeeyga aan ilaahay la leeyahay ma rabo in uu Go'o. Hal Irid xitaa aan reebto laga yaabee in maalin aan ka galo oo laygu danbi dhaafo\nLaba sano ka dib ayuu saxaabigii xajka tagay waxuu arkay ninkii barigii Tuugada Madaxooda u ahaa oo xajinaya oo waliba shiikh diinta u go'ay noqday .\nMasha alah ninkii halkii irid ayuu ku baxsaday .\nWaxaa nahay bini'aadam qaldama oo la hubo in uu danbi galayo, mar walba Reebo wax aad ilaahay la hortagto oo wanaag ah laga yaabee in ay noqoto waxii lagugu danbi dhaafi lahaa.


Ciidanka Xoogga oo sheegay in ay dileen Ajnabi Shabaab ka tirsanaa | Radio Baidoa\nGuriga Wararka Maanta Ciidanka Xoogga oo sheegay in ay dileen Ajnabi Shabaab ka tirsanaa\nCiidanka Xoogga oo sheegay in ay dileen Ajnabi Shabaab ka tirsanaa\nTaliye Sare oo ka tirsan Ciidanka Xoogga dalka Soomaaliyeed ayaa ka warbixyay Howlgalada gaarka ah ee ka socda degaanada Gobolka Shabeellaha Dhexe.\nGeneral Maxamed Axmed Macalin (Koronto) oo ah Taliyaha Ciidanka Xoogga dalka qeybta 27-aad oo ka howlgala degaanada Hirshabeelle ayaa sheegay in meel wanaagsan ay marayaan Howlgalada lagula dagaalamayo ururka Al-shabaab.\nWuxuu sheegay Shabaab inta badan in weeraro gaadmo ah oo ku dhufo ka dhaqaaq ah ay ka geystaan wadada xiriirisa Balcad iyo Jowhar, balse taasi wixii hada ka dambeeya ay qorshe ka dejiyeen, wadadaasina ay geeyeen Ciidamo dheeraad ah.\nGeneral Koronto ayaa sheegay Howlgal maalmo kahor ka dhacay degaan ka tirsan Shabeellaha Dhexe in Ciidanka xoogga dalka ay ku dileen nin Ajnabi ahaa oo ka tirsanaa Shabaab, kaasi oo uu sheegay inuu ka soo jeedo wadanka Comoros.\nWuxuu sheegay xogta ah ninkan inuu u dhashay wadanka Comoros in ay ka heleen xog hoose oo ay siiyeen dad raggan ku degaan ahaa, isaga oo sidoo kale tilmaamay in Howlgaladan ay yihiin kuwo sii socon doona.\nTaliye Koronto oo la hadlay VOA ayaa sheegay Howlgaladan in ay ka duwan yihiin kuwii sanadihii hore, maadaama uu tilmaamay in garab iyo hiilo weyn ay ka heystaan Dowladdan, sidoo kalena Howlgaladan ay yihiin kuwo balaaran.\nAl-shabaab ayaa dhowaan Odayaal ay ka kala keeneen Gobolada dalka waxa ay kula kulmeen meel u dhow degmada Aadan Yabaal, taasi oo weli muujineysa awooda Shabaab ee Gobolka ay ku leeyihiin, balse ugu dambeyn General Koronto ayaa sheegay arrintaasi in ay la socdaan ayna ku wajahn yihiin goobaha ay Shabaab kaga sugan yihiin Gobolka.


Wax ka ogow Danaha Isbaheysiga Badda cas ee Sucudiga & Somaliya. – XAMAR POST\nWax ka ogow Danaha Isbaheysiga Badda cas ee Sucudiga & Somaliya.\nBy Zakariye iiman On Apr 8, 2019\nSiyaasadda cilmi ahaan uma baran, Xil siyaasadeedna ma qaban, waana sababta aan kuu leeyahay walaaloow/walaaleey, i fahamsii.\nWaxa aanan fahmin!!!!!!!.\nSideey isku qabanayaan dhacdooyinka Hoos ku qoran & Doorka Somalida, waa muhim in lala socdo isbedelada ka dhacayo wadamada Geeska Afrika.\n12- Talo ahaan: Waxaa haboon in loo helo, dad Aqoon u leh arrimaha isbedelka iyo Badda Cas, Soow ma haboono in la dhiiri galiyo Dhalin yarada soo baratay Cilmiga siyaasadda “Political Science” iyo khubarada kale ee Somalida ah, ma ahan shaqsiyaad Aniga oo kale ah oo aan Aqoon fiican u leheeyn arrimaha siyaasadda in lagu haleeyo , Aniga iyo kuwa ila midka ee aan ku taqasusin siyaasadu waa in aan ku ixtiraamno walaalaheena Bartay ama Khibrada u leh siyaasadda, kuna kaalmeeyno wixii karaankeena ah.Shaqa kastana Ciddii taqaan lagu aamino laguna gacan siiyo.\nMaxay tahay ujeedada ka dambeysa in qarash badan uu ku baxo guurka sagal mustafe?\nWax ka ogow Xildhibaano iyo Ganacsato deyn ku leh dowladda Soomaaliya .


Musharaxiinta Puntland oo shaaciyey xaalad qarsooneyd oo ay wajahayaan - Caasimada Online\nHome Warar Musharaxiinta Puntland oo shaaciyey xaalad qarsooneyd oo ay wajahayaan\nMusharaxiinta Puntland oo shaaciyey xaalad qarsooneyd oo ay wajahayaan\nDoorashada Hogaanka Puntland waxay ku beegan tahay Janaayo 2014,waxaana ka soo wareegtay 5-sanno xilligii Doorashada 2009-kii oo uu ku guuleystay C/raxmaan Faroole.\nMaxamed C/nuur Xirsi, oo kamid ah Musharixiinta Puntland ayaa sheegay in Gurahaya ay ka degenyihiin Magaalada Garoowe uu Faroole dul dhigay Ciidamo aad u hubaysan,kuwaasi oo uu sheegay in Dhibaatooyin xooggan ku hayaan.\n“Faroole wuxuu noo adeegsanayaa Awood Ciidan, si aynu uga harnoTartanka Doorshada,waxaana Ciidamo lagu daadiyay Albaabada Xaruumaha Musharixiinta Puntland,taasi oo Caadis iyo Go’doomin nalagu saarayo,”ayuu yiri Musharax Maxamed C/nuur Xirsi.\nMusharax Maxamed C/nuur Xirsi, ayaa ka codsaday Col. Saciid Dheere, oo ah Taliyaha Ciidanka Amaanka Puntland in si Deg Deg ah looga dul qaado Ciidamada, maadaama ay doonayaan Musharixiinta inay sameeyeen Olole ku aadan Doorashada.\n“Waxaa loo baahan yahay in Amaanka laga wada shaqeeyo, oo uusan Qof gaar ah la Caadin,maxaa yeelay Maamulka waa uu naga wada dhaxeeyaa Mas’uuliyadiisa,” ayuu hadalkiisa raaciyay Mr. Xirsi.\nHubaal la’aan dhinaca Amaanka ah, ayaa ka jirta Puntland,iyadoo Maamlmo kaliya ka harsantahay Doorashada uu Muranka ka taaganyahay , oo Musharxiin gaaraysa 21 Musharax u taagantahay Xilka Madaxweyne.\nWaxaa Xukuumadda Faroole lagu eedeeyaa inay fogaysay xiriirkii Odayaasha Dhaqanka, in aysan wadatashi badan la galin qeybaha Bulshada kala duwan ee Puntland.\nFaroole iyo Musharaxiinta Maamulka Puntland, ayaa maalmahanaan waxaa ka dhexe jiray Xiisad Siyaasadeed.\nQaar ka mid ah Musharixiinta ayaa dalka dibediisa ku maqnaa muddo 22-sanno ka badan waxaana jirta in Mushariixinta Madaxweynaha Puntland ay badigood kasoo jeedaan hal reer, arrintaasoo dhabarjab ku ah barnaamijkii dhicisoobay ee Xisbiyadda badan,si looga gudbo nidaam-beeleedkii 1998-kii la dhisay.\nDhibaatooyinka ka dhanka Musharixiinta;\n22 December 2013,Musharax Shire Xaaji Faarax,ayaa Ciidamada Puntland waxa ay u diideen in uu galo Garoowe.\n22 December 2013,ilaalada gaarka ah ee Madaxtooyada Puntland ayaa Rasaaseeyay C/daahir Maxamed Yuusuf (Yeey)oo ka mid ah Musharixiinta xili uu marayay meel u dhaw Madaxtooyada Garoowe.\nDec 24, 2013 · Musharax Cali Xaaji Warsame, oo kamid ah Musharixiinta ugu Cad cad,ayaa waxaa Gurigiisa ku weeraray Ciidamo ka amar qaata Madaxtooyada Puntland,waxaana Weerarkaasi lagu tilmaamay Isku-Day Dil.\nDoorashooyinkii hore ee Puntland ee sanadihii 1998-kii, 2005-kii iyo 2009-kii iyo tan soo socota ee Doorashada 2014 oo Mugdi badan uu soo gala dhex galay Faroole iyo Musharixiinta,waxaana tani ay keentay Cabsi dadku ay ka qabann in lagu dagaalo Natiijada.\nGudiga Khilaafaadka iyo Muranka ka taagan\nMusharixiintu Waxay Faroole ku eedeeyeen inuusan cidna kala tashan gudiga uu ku dhawaaqay, haddii ay ahaan lahayd Mushaixiinta amaba Isimada, Madaxweynuhuna wuxuu dhankiisa sheegey iney Dastuurivtahay in Madaxweynuhu Magacaabo Gudiga.\nMusharixiinta iyana dhankooda waxay soo bandhigeen Gudiga Khilaafaadka iyagoon la tashan Madaxweynaha , waxaana halkaas ka bilowdey khilaaf iyo Qorori Qori ku tag.\nDoorashadii hore ee 2009 waxaa jirey khilaaf noocaan ah, waxaana Khilaafkaas Xaliyey Cabdullahi Yuusuf oo xiligaas ahaa Madaxweynaha Soomaaliya, lakiin Su’aalaha hadda taagan oo Dad badan iswaydiinayaan waxay yihiin, yaa Xalinaya khilaafka u dhexeeya Faroole iyo Musharixiinta?, Mise Xalkii Cabullaahi Yuusuf uu ku xaliyey khilaafkii 2008 ayaa la tixraacayaa?, mise Xalkalaa la sugayaa?\nGudiga uu Faroole u magacaabay khilaafaadka ee Doorashada Puntland\n1:Eng.Yuusuf Abshir Cadami Gudoomiye\n2:Cismaan Guureeya Kaarshe Xubin\n3:Egn.Maxamuud Axmed Xasan Xubin\n4:Maxamed Cabdilaahi Faarax(Cillal) Xubin.\n5:Caaqil Cabdiraxmaan Axmed Xaaji Diiriye Xubin.\n6:Caaqil Abshir Cabdi-Raxmaan Caraale (Dhegacas) Xubin.\n7:Caaqil Siciid Xasan Xaaji Yuusuf (Warabacade) Xubin\n8:Maxamed Cabdiqaadir Cismaan Xoghayn.\nSoo Xulida Xidhibaanada\nWareegto uu soo saaray Faroole oo ka hadlaysay Xildhibaanada cusub waxaa ku cadaa in kulanka u horeeya ee Xildhibaanada cusub uu dhici dooni 1 Janaayo 2014, Doorashada Madaxweynuhuna dhacayso 8 janaayo, lakiin waxaa hada soo baxaya daldaloolo badan, waxaa jir khilaaf ka dhex taagan Beelaha Qaarkood kuwasoo ku muransan Kuraasta Baarlamaanka.\nWaxaa jira Beelo reer Puntland ah oo aan waligood Qayb u helin kursi Xildhiban ama qaarkoodna ay qadeen kalkii hore, kusoo kalkaan raba cadkooda ama Tookadooda, Beelihii horey kuraasta u lahaa iyana ma doonayaan iney qadaan.\nWaxaa iyana muran xoogan ka taagan yahay 17 ka kursi ee labada Gobol Sool iyo Ceyn, Isimada soo saxiixi lahaa kuraastaa waxay badan koodu qaylo dheer ku sheegeen ineysan soo saxiixayn Xildhibaan dambe, Way jiraan Xildhibaano ay beelohodu diyaar u yihin saxiixa laakiin ma badna, ilaa hada ma jirto dhinaca Xukuumada, Murashaxiinta iyo Isimada kulan laga yeeshey arinta 17 Xildhibaan ee Gobolada Sool iyo Ceyn.\nSi kastaba, waxaa laga war sugayaa waxa ay ku dambeyn doonto Doorashada Puntland ee January 8, 2014.


Maxaa sugaya Hogaanka cusub ee dawlada?\nWaxaa Soomaaliya u curatey daruur iyo maalmo cusub oo u baahan deganaan iyo aragti dheer in lagu maareeyo. Waayo, dalka Soomaaliya waxaa hogaankiisa qabtey rag laga dheehan karo inay ka fayow yihiin cudurka Qabyaalada ee dalka heerka uu joogo gaarsiiyey. Da’da u dhexeeya 30-50 Sanno waxa la dhihi karaa waa ka badbaadayaan dawrka ay ku yeelan karaan go’aankooda odayaasha aan doonay in ay badbaado cid aan reerkooda aheyn. Waxa aanan shaki ku jirin inay dhalinyarada ku jiraan kuwa uu cudurka saameyn weyn ku lee yahey oo siyaabo kale duwan uu u saameeyey dagaaladaii iyo is xarig jiidadkii 20 Sanno ee dalka dagaalka sokeeye ku jiray.\nWaxaa dadka iyo dalkaba ka dhawrayaa rajo aad u badan laba halyeey ee hadda la suray baalkii madaxtinimo ee Soomaaliya inay ka saaraan dhibka iyo hammi jabka ka muuqdo dadka iyo dalka. Waxaa laga doonayaa inay noqdaa kuwa u qalma magaca iyo meesha la saarey, oo ay dantooda noqonin jeebkooda iyo qoyskooda.\nWaxaa sugaya madexweynaha iyo Wasiirkiisa 1aad hawlo adag oo u baahan in si fara dhuuban loo maareeyo oo ay ka mid yihiin :\nShacab daalan oo dhawraya in mar laga joojiyo xabaddaha ka dul dhacaysa. Loona abuuro nabad iyo illo dhaqaale oo ay nolol maalmeedkooda ka soo saartaan.\nQabiilo is diidan oo mid kastaaba uu doonayo inuu arko qeyb libaax oo laga siiyey qoyska qeybsigga hasha gowracan ee maandeeq oo ay qancintooda adag tahay.\nDhalinyaro hanjabtey oo dooneysa in dib loogu dhiso niyada iyo kalsoonida ay dalkooda ku qabaan, si ay habqanka dibada raadinta iyo hillimada dhibaatada wadooyinkeeda uga nastaan\nAqoonyahano waayey dhabar adag oo ay u irkadaan si ay dadaaladooda cilmiyeysan ugu biiriyaan dhulkooda oo doonaya inay dawr weyn ku yeeshaan dib u dhiska dalkooda iyo dhaqaalihiisa.\nDad nabada ka jecel colaado oo iyagga u arko hadii dabka iyo colaado dhamaadaan inay danahooda weynayaa oo doonaya si xigmadeysan loo soo xero galiyo.\nShisheeye dantooda ka fiirsanay dhacdooyinka dhinacyadooda ka muuqda oo ay ku daaban yihiin cadow diidan in dib loo midooba. Mar kasta waxaa dan u ah kooxdan inaan la helin dad mideysan oo hal hadaf leh, waxayna ku dadaalayaan in helaan diidanne danahooda u fulinaya.\nIntaas oo isku dan ah kalana duwan, mid walba dantiisa ayuu ka doonayaa dawlada cusub DFMQ, ayaa la doonayaa in aad mid kasta doonidiisa siisaan adinka oo aan dumineyn dantii guud iyo dawrkii la idiin caleemo saarey oo ahaa in la hello Soomaaliya oo dib ugu soo noqoto maqaamkeedii aduunka ay ku laheyd.\nMarka iyagga ka duulaya :\nHorrida danta guud iyo horumarinta midda mudan fulinta.\nRaali galinta dadku waa hadaf aan la gaari kareyn.\nWixii aan dhammi loo heleyn dhammaan loogama taggo.\nWaa inay ku saleeyaa dadaalada lagu magacaabayo xilalka iyo fulinta siyaadahaba seddexdaa aragtiyood. Waayo, dadka iyo dalkaba waxay u xayirnaayeen lixda qodob ee dawlada sugaya mid ahaan ama gabbi ahaan. Hadii la hormeeyo waxyaabaha sugaya dawlada loona kale hormariyo sida ay u mudan yihiin waxaa dhib yaraan in himmilooyin badan la fuliyo oo dadka uu higsanaayey. Marka la fulinayo arin dan guud ah waxaa hubaal ah inay jirayaa dad ay ku tahay markaas dhib, waxaa la rabaa in dawlada ku dadaasho in ay danta guud siiyo ahmiyada.\nWaxaa laga doonayaa inuu ahaado hadaf door midka dadka intiisa badan u keenaya kheyr kana dheerow qof iyo qoys jecleysi, waxaa hubaal ah la gaarayo guul dhaxalgal ah oo ay dadka iyo dalkaba u aayaanne.\nInj. C/casiis Maxamed Mataan


Kenya oo sheegtay waqtiga kama dambeysta ah ee Maandooriyaha Khaatka ay udhoofinayso Soomaaliya.\nTuesday June 21, 2022 - 13:15:12\nDowladda Kenya ayaa markale sheegtay in dhowaan si rasmi ah ay ubilaabi doonto Khaatka ay udhoofiso dalka Soomaaliya.\nWasiirka arrimaha beeraha dowladda Kenya ninka lagu magacaabo Peter Munya ayaa warbaahinta u sheegay in horraanta bisha Julaay ee soo socota la saxiixi doono heshiis rasmi ah oo lagu fasaxayo maandooriyaha Khaatka Kenya.\n"5-ta bisha Luulyo ee soo socota heshiiska waxaa lagu saxiixi doonaa halkan oo Nairobi ah" ayuu yiri Munya.\nKa hor inta aan loo dareerin doorashada madaxtinimada ayay Kenya doonaysaa in ay ka farxiso beeralayda Khaatka ayna dib ugu furto suuqii weynaa ee ka xirtay sanadadii Farmaajo uu madaxda ka ahaa DF-ka.\nXasan Sheekh oo dabadhilif u ah shisheeyaha ayaa Kenya siinaysa fursad ay lacago boqolaal malyan oo dollar ah ugasoo xarayso maandooriyaha Khaatka bil walba.


Trump iyo Biden oo yeeshay dood kulul oo fool-ka-fool ah: ” – Ma iga qaban kartaa afkaaga?” – Calanka.com\nTrump iyo Biden oo yeeshay dood kulul oo fool-ka-fool ah: ” – Ma iga qaban kartaa afkaaga?”\nin Dibedda — by admin —\tSeptember 30, 2020\nWaxaa dood kulul oo si toos ah telefishanka looga daawaday xalay dhexmartay Cleveland, Ohio madaxweyne Donald Trump iyo madaxweyne ku xigeenkii hore ee Mareykanka, Joe Biden oo iminka ah musharrax u taagan xisbiga Dimiquraadiga.\nLabadani nin ayaa ku tartami doona, doorashada madaxtinimada Mareykanka ee lagu wado in ay qabsoonto, saddexda bisha November ee sannadkaan.\nDooddaan oo aheyd tii ugu horreysay ee saddex dood oo Trump iyo Biden ay yeelan doonaan ka hor inta aanan la gaarin doorashada ayaa gadaal dambe isaga baddeshay mud kulul, iyadoonan ay arrintu gaartay in la is aamusiyo.\nArrimo ay ka mid yihiin caafimaadka, amniga, dhaqaalaha ayaa dooddan koowaad diiradda lagu saaray, waxaana si aadka uu musharrax Biden ugu dhaliilay Trump sida uu u maareeyay cudurka COVID19.\nTrump ayaa dhankiisa iska difaacay eedeymaha la tacaalidda coronavirus, isaga oona sheegay in uu qabtay shaqo ka wanaagsan tan uu Biden ka qaban lahaa cudurkan haddii uu isaga xilka hayn lahaa.\nBiden ayaa dhankiisa yiri ” – Waan ogahay sida shaqo wanaagsan loo qabto”.\nTrump ayaa markiiba hadalka ka dafay waxaana uu ku yiri ” – Maxaad shaqo fiican uga qaban weyday markii u dillaacay cudurka “swine flu” ee aad madaxweyne ku xigeenka u aheyd Barack Obama?”.\nBiden ayaa ugu jawaabay ” – Markaa 14.000 ayaa dhimatay. Ma aheyn 200.000 oo cudurka coronavirus uu dilay, dhaqaalahana lama dagin sidaada oo kale“.\nDoodda marki ay sii kululaatay ayay hadalka kala sugi waayeen labadan musharrax waxaana uu Biden ku yiri Trump “- Ma iga qaban kartaa afkaaga, ninyohow?”.\nLabada dhinac oo mararka qaar aflagaaddo iyo hadallo kulul is-dhaafsanayay ayaa Biden oo 77 jir ah ku eedeeyay Trump oo 74 jir ah in uusan cambaareyn cunsuriyadda dadka caddaanka ee aaminsan sarreynta midabka cadaanka isaga oo ugu yeeray “Eyga Putin”..\nWuxuu sida oo kale Biden uu Trump ku tilmaamay: “Madaxweynihi ugu xumaa oo abid soo mara dalka Mareykanka.”\nDoodda oo mararka qaar shaqsiyadda qofka ku saabsaney, Mr Trump wuxuu soo bandhigay Mr. Biden wiilkiisa inuu daroogada isticmaalo.\nDhex-dhexaadiyaha doodda Chris Wallace ayaa marwalba kala dhexgalayay Biden iyo Trump, waxaana uu doodda sii xiray marki ay socotay 90-kii daqiiqo ee loogu talo-galay.\nAkhriso sidoo kale...\nMufti sunni ah oo dhawaan lagu khaarajiyay Suuriya oo la aasay\nSudan oo aqbashay in cilaaqaad ay la yeelato Israel iyo Mareykanka oo ka saaray liiska argagixisada\nEey midabkiisu cagaar yahay oo ku dhashay dalka Talyaaniga\nFBI: " - Iran iyo Ruushka waxa ay faragelin ku hayaan doorashada, waxaana lasoo diray waraaqo hanjab...\nOctober 24, 2020 — 0 comments\nNigeria’s president announced 51 civilians were killed in unrest following days of peaceful protests over police abuses and blamed “hooliganism”[Read More…]\nVIDEO: Haweeney lagu amray saxiibkeed in uu xirto maaskada wajiga oo wacdaro dhigtay\nVIDEO: Wariyeyaal tabiyay wax ka yaabiyay iyo daawadayaasha oo iyana fajacay\nVIDEO: Qaraabada ruux u geeriyooday COVID-19 oo weeraray madaxii isbitaalka\nVIDEO: “Mukulaal” waalan oo ka yaabsatay, halisna gelisay nin aalamiinto ku jiray\nVIDEO: Daawo waxa ku dhaca ninkan daan-daansanaya dibiga ee ka harsan la`\nVIDEO: Gabadha ugu lugaha-dheer adduunka oo gashay buugga taariikhda ee Guinness Records\nVIDEO: Daawo waxa uu ninkani ku sameeyo maskan halista ah\nVIDEO: Daqsi la wareegay atenshinka dooddii u dhaxeysay Mike Pence iyo Kamala Harris\nVIDEO: Nin Australian ah oo feer miirka kaga qaaday haweeney muslim ah oo uu iska sanifay\nVIDEO: Daawo geesinimada ninkan iyo waxa ku dhaca marka uu geedka gooyo\nVIDEO: Eedeysane maxkamad ka fakaday iyo boolis ceyrsanayay oo dhabarka ka jabay\nVIDEO: Darawal ku faanayay quwadda gaarigiisa oo dirqi ku bad-baaday\nVIDEO: Daawo waxa ku dhaca haweeneydan khabar-moogga ah ee shaaha iska cabeysa\nVIDEO: 25 ruux oo ku dhintay diyaarad ciidan oo ku bur-burtay dalka Ukrain\nVIDEO: Kallumeyste baddu qaaday oo lasoo helay maalmo kadib – daawo yaabka uu dhigay\nCopyright © 2020 — Calanka.com. CONTACT: webmaster@calanka.com - About Us


Dacwo:20-Shirkadood oo lagu eedeeyay in aysan bixin .. – Mareeg.com somalia, World News and Opinion.\nDacwo:20-Shirkadood oo lagu eedeeyay in aysan bixin ..\nA warsame 15 February 2019\nWasiirka Maaliyadda Xukuumadda Soomaaliya C/raxmaan Ducaale Beyle oo maanta Warbaahinta la hadlay ayaa shaaca ka qaaday in ay jiraan shirkado badan oon bixin lacagta canshuurta ee laga doonayay.\nWaxa uu sheegay Wasiirka Maaliyadda Soomaaliya in ay jiraan 20-shirkadood oo dalka kuyaala oon bixin lacagta canshuurta ee laga rabay, waxa uuna ugu hanjabay shirkadahaasi in sharciga lala tiigsan doono hadii aysan bixin canshuurta.\nWasiirka maaliyadda Soomaaliya ayaa shaaciyay in ay hada qarinayaan magacyada shirkadaha iyo ganacsatada aan bixin lacagaha canshuuraha balse marka dambe magacyadooda shaacin doonaan hadii aysan bixin canshuurta laga rabo.\n”Waxaan u digayaa labaatameeyo shirkado ah oon bixin canshuurtii laga rabay, waa digniin iska bixiya canshuurta ama magacyadiina ayaan shaacin doonaa ” Ayuu yiri Wasiirka Maaliyadda Soomaaliya.\nWasiirka Maaliyadda Soomaaliya ayaa sheegay in sanadkan ay filayeen in ay soo xarooto lacag gaareysa 20-Milyan dollar oo canshuur ah balse aysan soo xaroon lacagtaasi lana qabtay lacag gaareysa 14-Milyan oo Dollar.\nWasiirka Amniga ee XFS oo xil cusub magacaabay


Guddoomiyihii gobolka Hiiraan oo xilka laga qaaday iyo mid cusub oo la magacaabay - Caasimada Online\nHome Warar Guddoomiyihii gobolka Hiiraan oo xilka laga qaaday iyo mid cusub oo la...\nGuddoomiyihii gobolka Hiiraan oo xilka laga qaaday iyo mid cusub oo la magacaabay\nDigreeto kasoo baxday Madaxweynaha Maamulka Hir-Shabeelle Maxamed Cabdi Waare ayaa xilka looga qaaday Gudoomiyihii Gobolka Hiiraan Cali Jeyte Cismaan, halka Gudoomiyaha Cusub loo Magacaabay Cabdullaahi Axmed Maalin.\nKhilaaf soo kala dhex galay Madaxweyne Waare iyo Gudoomiyaha Xil ka qaadista lagu sameeyay oo Soo jiitamayay Muddooyinkaan ayaa ugu dambeyn sababay in Xilka laga qaado.\nCabdullaahi Axmed Maalin oo ah Ninka loo magacaabay Gudoomiyaha Gobolka Hiiraan ayaa dhowr jeer isku dayay in uu qabto Xilkaan, waxaana kaga guuleystay Cali Jeyte Cismaan iyo Cabdifitaax Xasan Afrax.\nGudoomiye Maalin ayaa kulamo gaar gaar ah la qaadanayay Madax katirsan Maamulka Hir-Shabeelle tan iyo markii uu soo baxay Khilaafka sababay xil ka qaadista Gudoomiyihii Gobolka Hiiraan Cali Jeyte si uu markaan ugu guuleysto qabashada Gudoomiyaha Gobolka Hiiraan.\nCali Jeyte ayaa xilkaan markale dib loogu soo Magacaabay 20-kii September sanadkii tagay 2017-kii kadib markii Madaxweyne Waare uu xilka ka qaaday Cumar Aadan Deeqow.\nHalkaaan ka Aqriso Warqadda Digreetada:-


qaybtia 1aad T ee taxanaha Hal-Abuurka Maankayga by W/Q:Mohamed foodcade (Hadhwanaagnews) Tuesday, October 23, 2012 Waxa mahad oo dhami u sugnaatay Illaahay S.W;sokodiina Bahwaynta saxaafada afka soomaaliga Gaar ahaan Mareegta Hadhwanaagnewsبسم الله الرحمن الرحيم<?xml:namespace prefix = o ns = "urn:schemas-microsoft-com:office:office" />\nWaxa mahad oo dhami u sugnaatay Illaahay S.W;sokodiina Bahwaynta saxaafada afka soomaaliga Gaar ahaan Mareegta Hadhwanaagnews\nMahadnaq dabadiis aynu gudo-galno taxanaheena Hal-Abuurka Maankayga oo inoo socda qormadeenii horena aynu ku soo qaadanay Deegaanka iyo sidii aynu uga qayb qaadanlahayn habkii uu Bilaantiisii dabiiciga ahayd ee Mawle ku sugay aynu ugu soo celin lahayn.\nHaatana qormadan waxaynu ku baran doona Degmo iyo qaababka ay ku korto,kuna hesho\nbulsho badan,Noloshuna uga suurtoowdo oo aynu ku horumarinlahayn Degmooyinkeena.\nDegmo sideedaba waynu isla garanay baan filayaa degmo waa goob ama bar ka tirsan deegaan oo ay bulsho ku dhaqantahay kulmisana shacab-badan.\nIntaas Hadaan ku dhaafo Qeexitaanka dagmo,aynu ku horayno siyaabaha degmo ku korto ama ku fiddo.\nb) degmo waxa aynu odhan karnaa waa inay ugu horeen yeelataa maamul-degmo iyo laamo-Amnni oo suga amaanka iyo nidaamka kala hagiseed ee bulshadaasi ku nool degmadaas.\nt) degmo waa inay yeelataa dhamaan goobaha caafimaad ee u adeegi lahayd bulashadaasi si ay u kasbato kalsoonida shacabka ku nool oo aanay marnaba uga baxi lahayn degmadaas.\nj) degmo waa inay yeelataa dhamaan adeegyadeeda waxbarasho min dugsi hoose ilaa Jaamacad iyo dhamaan inta u dhaxaysa si aanay u waayin shacabkeeda oo hadii aanay suurto galin adeegasi ay u heelanayaashu ay ka tagi karaan degmadaas iyagoo ku jihaysan meel wal oo ay ka helayaan adeegaas ay baahidoodu tahay.\nx) degmo waa inay lahaata wakaalad biyoood ama Ishii biyood ee soo saari lahayd biyo ku filan degmadaas.\nkh) degmo waa inay lahaataa Adeeg-Tamareedka Korontada ama dab ku filan oo suurto galiya dhamaan hanaqaadka fulinta adeegyada ay u baahantahay degmadaasi.\nkagayoon mayno marnaba baahiyaha degmo balse intan aan xusay waa inta aan aaminsanahay inay ugu muhiimsanyahiin baahiyaadka degmo si ay u kasbato ku noolaanshaha bulashadeeda ku dhaqan degmadaasi.\nSidaynu u Horu-marinkarnaa Degmooyinkeena?\ndhamaan adeegyadaasi aynu kor ku soo sheegnay waxay suurto galinayaan inay jirto oo balaadhato,korto ,fido degmo mudo iyo qarniyo badan,hadii sideeda loo maamulo,hadaba marka adeegyadasi la helo hadana waxa loo baahanyahay Horumar wax loo yaqaan ,bal aynu hadaba yar faalayno sida aynu u horumarinkarno degmooyinkeena.\nb) degmo waxa aynu ku horumarin karnaa casriyaynta maamulka iyo laamaha amniga ee degmadaasi.\nt) degmo waxa aynu ku horumarin karnaa samaynta wadooyin ama laami hadba sida loo yaqaan dhamaan ukala baxa meel wal oo bulshadu u baahantahay inta ugu aqlabiyada badan ama ugu isticmaalka badan.\nt) degmo waxay ku horu-mari kartaa bilicdeeda oo la sugo iyadoo qaababka loo qurxinayaa ay ahaanayaan qaababkan.\ni)dhirta,ubaxa,iyo nadaafada oo loo badiyo gaar ahaan hareeraha wadooyinka\nii)dhismayaasha iyo suuqyadeeda oo la habeeyo laguna dhiso qaabayn iyo habraac nidaamsan.\niii)sariibadaha,istaamada gawaadhida,parkinada(meelaha la dhigo baabuurta) oo dhamaan la habeeyo hab casri ahna u shaqeeyaa waxay sababtaa kor u qaadista bilicda degmadaas......iwm\nj) dhalinyaradu waa muhiimada umad walba sidaa darteed yaynaan ilaabin adeegyadooda gaarka ahi waa muhiim sida abuurista garoomo (stadioms) u kalabaxa kubada-cagta,kolayga,orodka iyo dhamaan adeegyada cayaareed (sports)ee dhalinyarteenu u baahato,waxaan ka madhnayn kuwa waxbarashada sida library,carwooyin ama goobaha lagu kaydiyo taariikhaha muhiimka ah si ay wax uga sii ogaadaan taarikhii umadahoodii hore soo mareen maadama oo ay iyagu yihiin facca beri waa muhiim in lagu sii shiniyeeyo taariikhdooda.\nAdeegyadaas iyo dhamaan talaabooyinkaasi aynu kor ku soo xusnay waxay suurto galinayaan inay hirgasho degmadaasi qarniyana jirto oo ay ku talaabsato horu mar caalami ah iyadoo la jaanqaadaysa caalamka.\nwaxa muhiim ah inaynu ogaano qurxinta iyo qaabaynta nidaamku waxay suurto galinayaan kalsoonida shacabka ama bulshada ku dhaqan degmadaasi isla markaana waxay ku goaan qaadanayaan inay noloshooda ku dhamaystaan degmadaasi oo aanay marnaba ka guurin.\nmaqaalkaygani waxa uu ku aadanyahay sitoosana u quseeyaa waa dhamaan masuuliyiinta degmooyinka,iyadoo haatana aynu ku gudo jirno xulista masuuliyiintaasi oo aan Insha-Allaah ugu ducaynaayo inta la soo xusho in alle xilkooda u fududeeyo,garansiiyana xilka ay bulshadu u igmatay inuu ku yahay waajib sidaas darteedna aanay niyad jabin bulshada ee intii karaankooda ah ay u qabtaan,gaar ahaan kuwayoowga ugu muhiimsan ee aynu kor kusoo xusnay..akhriste ama xildhibaan ogsoonoow intan oo kali ahi maahan qaababka ay ku fido degmo kuna horumarto balse adna maankaaga waad maali kartaa kuna dari kartaa dhamaan waxii kula gudboon\nwaxaynu soo afmeernay qaybaheenii aynu kaga hadlaynay deegaanka iyo degmooyinka iyo siyaabaha loo horumarin karo oo aynu ku soo kala qaadanay B:Deegaanka iyo T:Degmooyinka .\nMaqaalkeenan Hal-Abuurka Maankayga ee sida taxanaha ah? inoogu socon doona waxaynu kusoo qaadan doonaa qaybaheena xiga Ganacsiga siyaabaha uu ku kobco,kuna Balaadho iyo waliba siyaabaha uu ku Horumaro.\nLa soco qaybta xigta.......la socod wanaagsan.........\nAllaa Mahad leh.....Nabigaa sharaf leh (S.C.W)